               ЕВРОПЕЙСКА КОМИСИЯ
            Брюксел, 11.7.2019
            COM(2019) 330 final
            2019/0152(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            относно стратегическата иновационна програма на Европейския институт за иновации и технологии (EIT) за периода 2021—2027 г.: стимулиране на таланта и капацитета на Европа за иновации
            (текст от значение за ЕИП)
            {SEC(2019) 275 final} - {SWD(2019) 330 final} - {SWD(2019) 331 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Европейският институт за иновации и технологии (EIT) бе създаден през 2008 г. с Регламент (ЕО) № 294/2008
                  1
               . Неговата цел е да отговори на големите обществени предизвикателства чрез подобряване на иновационния капацитет и резултати на ЕС посредством интегрирането на триъгълника на знанието — образование, научни изследвания и иновации. EIT постига тези цели основно чрез своите общности на знание и иновации (ОЗИ).

               За периода 2021—2027 г. програма „Хоризонт Европа“ ще бъде програмата на Съюза за финансиране на EIT. EIT е неразделна част от предложението на Комисията за създаване на „Хоризонт Европа“
                  2
                и един от трите компонента на нейния стълб „Иновативна Европа“. В предложението за „Хоризонт Европа“ се определя бюджетът на EIT за следващата МФР, както и неговата обосновка, добавена стойност, области на интервенция и общи направления на дейност. В предложението за „Хоризонт Европа“ обаче не се дава правно основание за продължаване на операциите на EIT, считано от 2021 г. Правното основание за EIT остава Регламентът за EIT, в който се определя неговата мисия, неговите основни задачи и рамката за неговото функциониране.

                  Освен това в член 17 от Регламента за EIT се изисква на всеки седем години Комисията да представя на Европейския парламент и на Съвета предложение за стратегическа иновационна програма (СИП), която определя приоритетните области, дългосрочната стратегия и финансовите потребности на EIT. Следователно СИП трябва да бъде в съответствие с приложимата Рамкова програма за научни изследвания и иновации
                     3
                  . За периода 2021—2027 г. СИП следва да гарантира съгласуваност с целите на „Хоризонт Европа“, както и със стратегическото многогодишно планиране, наблюдение и други изисквания на тази програма, а също и да насърчава полезните взаимодействия с други съответни програми.

                  Поради това настоящото предложение за нова стратегическа иновационна програма (СИП) на EIT за периода 2021—2027 г. се представя заедно с предложението за преработване на Регламента за EIT.

                  В СИП на EIT за периода 2021—2027 г. се установяват приоритетните области, стратегията и финансовите потребности на EIT за посочения период и се определят начините, по които EIT ще допринесе за постигането на целите на „Хоризонт Европа“ . В нея се очертават също така планираните дейности в областта на висшето образование, научните изследвания и иновациите и съответната разбивка на бюджета. С нея се определя графикът за подбор и определяне на нови ОЗИ за следващия програмен период.

               •Съгласуваност със съществуващите разпоредби в тази област на политиката

               EIT е интегриран в рамките на „Хоризонт Европа“ като част от неговия стълб III („Иновативна Европа“). Ще бъдат осигурени обаче полезни взаимодействия и взаимно допълване с другите компоненти на програмата. Чрез своите ОЗИ, EIT ще допринесе също така за справяне с глобалните предизвикателства в рамките на стълб II („Глобални предизвикателства и конкурентоспособност на европейската промишленост“) и стълб I („Високи постижения в научната област“).

                  Многогодишният процес на стратегическо планиране в рамките на „Хоризонт Европа ще гарантира, че всички дейности по „Хоризонт Европа“, включително ОЗИ към EIT, които са институционализирани европейски партньорства, са координирани по ефективен начин. В този контекст в предложението за „Хоризонт Европа“ се подчертава, че: „В съответствие с Регламента за EIT предложенията за бъдещите общности на знание и иновации към EIT ще бъдат посочени в неговата стратегическа иновационна програма и ще бъдат съобразени с резултатите от процеса на стратегическо планиране и с приоритетите на стълб „Глобални предизвикателства и конкурентоспособност на промишлеността“.

                  Ще бъде установено и сътрудничество между EIT и Европейския съвет по иновациите (ЕСИ), за да се избегне дублиране и да се осигурят полезни взаимодействия и по-голям ефект на техните действия. ЕСИ ще идентифицира, разработва и внедрява водещи до пробив иновации и ще подкрепя бързото разрастване на иновативните предприятия, реализиращи иновации, създаващи пазари на европейско и международно равнище. От своя страна, EIT ще допринесе за развитието на европейския капацитет за иновации чрез интегриране на триъгълника на знанието и подкрепа за иновационните екосистеми.

               •Съгласуваност с други политики на Съюза

               СИП ще насърчи полезните взаимодействия не само с рамковата програма на Съюза в подкрепа на научните изследвания и иновациите, но и с други съответни програми на Съюза в рамките на съответната МФР. По-специално тя ще гарантира подходящи полезни взаимодействия и взаимно допълване между дейностите на EIT и други инициативи, политики и инструменти на Съюза. Ще продължи сътрудничеството, що се отнася до програми и инструменти като „Еразъм“, „Цифрова Европа“, европейските структурни и инвестиционни фондове, програмата InvestEU или „Творческа Европа“. Освен това ще бъдат осигурени полезни взаимодействия и взаимно допълване между дейностите на EIT и ОЗИ и националните програми и инициативи чрез засилената роля на групата на представителите на държавите членки.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               ЕС има споделена компетентност в индустриалната политика въз основа на член 173 от ДФЕС (дял XVII). Съгласно член 173, параграф 1 Съюзът и държавите членки гарантират съществуването на условията, необходими за конкурентоспособността на промишлеността на Съюза. За тази цел, в съответствие със системата на отворени и конкурентни пазари, тяхното действие е насочено също така към стимулиране по-доброто използване на промишления потенциал на политиките по отношение на иновациите, научните изследвания и технологичното развитие. В член 173, параграф 3 се предвижда, че Европейският парламент и Съветът, в съответствие с обикновената законодателна процедура, посочена в член 294, могат да вземат решения за специфични мерки в подкрепа на действията на държавите членки за постигане на споменатата цел, като се изключва всякакво хармонизиране на законовите и подзаконовите разпоредби на държавите членки. Тази разпоредба е правното основание на настоящия Регламент за EIT и на СИП за периода 2014—2020 г.

               Предложеното укрепване на дейностите на EIT, включително в областта на образованието и регионалното измерение, е ориентирано към иновациите и е насочено към изпълнението на целта, посочена в член 173 от ДФЕС.

               •Субсидиарност и пропорционалност

               Предложението за стратегическа иновационна програма за периода 2021—2027 г. зачита принципите на субсидиарност и пропорционалност. То не надхвърля необходимото за постигане на целите на Съюза и, в сравнение с националните и регионалните инициативи и решения, осигурява ясна добавена стойност на ЕС по отношение на икономиите от мащаба, обхвата и скоростта на инвестициите в областта на научните изследвания и иновациите. Освен това действията на ЕС няма да засягат изцяло националните сценарии или да изискват хармонизиране на законовите и подзаконовите разпоредби на държавите членки.

               EIT предлага уникален начин за изграждане на иновационни екосистеми в целия ЕС в областта на образованието, научните изследвания, бизнеса и другите заинтересовани страни
                  4
               . Дейностите за сътрудничество, подкрепяни от EIT, водят до повишаване на качеството на действията, иновациите и интернационализацията на партньорите и организациите на ОЗИ, създаването на трансгранични, мултидисциплинарни мрежи, по-задълбочено междусекторно сътрудничество и по-широк географски обхват.

               EIT е също така единственият инструмент в рамките на „Хоризонт Европа“ с определена насоченост към образованието като основен двигател на иновациите, растежа и конкурентоспособността.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               Външна оценка

               Предложението се основава на външната оценка на EIT, извършена през 2017 г., която потвърди, че обосновката за създаването на EIT е валидна и че неговият модел на ориентирана към иновациите интеграция на триъгълника на знанието остава актуален. Моделът на EIT е с насоченост към структурните слабости на капацитета за иновации в ЕС (в ключови тематични области), като например ограничената култура на предприемачество, ниското равнище на сътрудничество между академичните среди и промишлеността и недостатъчното развитие на човешкия потенциал, и има за цел да допринесе за преодоляване на изоставането в областта на иновациите на ЕС спрямо неговите ключови конкуренти.

               Открита обществена консултация

               Предложението взема предвид резултатите от откритата обществена консултация (ООК), която беше проведена като част от оценката на въздействието на Европейската комисия в подкрепа на нейните предложения за преразглеждане на Регламента за създаване на Европейски институт за иновации и технологии (EIT) (ЕО № 294/2008) и за нова стратегическа иновационна програма на EIT за периода 2021—2027 г. Целта на ООК беше да се съберат информация, становища и мнения от широк кръг заинтересовани страни относно: 1) предизвикателствата и възможностите в областта на научните изследвания и иновациите в Европа, 2) целите на политиката на EIT и 3) вариантите на политиката за справяне с предизвикателствата.

                  Оценка на въздействието

               Настоящото предложение е подкрепено от оценка на въздействието, обхващаща както предложението за преразглеждане на Регламента за EIT, така и предложението за СИП на EIT за периода 2021—2027 г.

               Оценката на въздействието на EIT се основава на оценката на въздействието, извършена за „Хоризонт Европа“. Становището на Комитета за регулаторен контрол беше „положително“, като бе препоръчано да се доизяснят: i) гледните точки на заинтересованите страни относно различните варианти, ii) механизмите за изпълнение на новия модел на финансиране и iii) регионалният обхват.

                  В оценката на въздействието бяха определени следните варианти на политика: основен вариант и два различни варианта за решаване на проблемите и техническите въпроси, изтъкнати в оценката на въздействието.

                  Основният вариант 1 представлява продължение на дейностите на EIT в настоящата им форма единствено с корекциите, необходими за привеждането му в съответствие с предложението за „Хоризонт Европа“. Вариант 2 се основава на базовия сценарий. Освен това той приема редица технически мерки за подобряване на функционирането на EIT и предлага нови действия за насърчаване на образованието по предприемачество в цяла Европа. Вариант 3 се различава от вариант 2 по това, че ще се създаде център на EIT във всяка държава членка, за да се увеличи въздействието на дейностите на EIT в цяла Европа.

                  Вариант 2 беше определен като предпочитан вариант, тъй като постига най-добрия баланс при постигането на целите на инициативата, като същевременно отчита наличните ресурси и има най-голямо икономическо и обществено въздействие. Той ще доведе и до значителни подобрения на EIT през следващия програмен период.

               •Основни права

               Предложението на Комисията зачита основните права и спазва принципите на Хартата на основните права на ЕС.

               4.ОТРАЖЕНИЕ ВЪРХУ БЮДЖЕТА

               Отражението върху бюджета на предложението, както и необходимите човешки и административни ресурси са подробно описани в законодателната финансова обосновка.

               5.ДРУГИ ЕЛЕМЕНТИ

               •Планове за изпълнение и механизми за наблюдение, оценка и докладване

               Наблюдението и оценката са основни инструменти за измерване на въздействието на EIT и ще бъдат допълнително укрепвани и непрекъснато подобрявани през следващия програмен период. Като се има предвид естеството на модела за интегриране на триъгълника на знанието, ще бъде важно да се прилага рамка за наблюдение, която позволява гъвкавост на всички съответни равнища и осигурява съгласуваност с общите цели на „Хоризонт Европа“ и желаните въздействия.

                  Наблюдение

               Всички влагани ресурси, крайни продукти, резултати и въздействия, посочени в оценката на въздействието, придружаваща настоящото предложение, ще бъдат наблюдавани чрез показатели. Такива показатели вече съществуват за по-голямата част от категориите. Когато те не съществуват, ще бъдат разработени нови показатели, за да се даде възможност на EIT да следи постигането на своите цели.

               Успоредно с това и при пълно спазване на съществуващите инструменти за наблюдение ще се търси тясно съответствие между разпоредбите за наблюдение на EIT и тези, които са въведени за „Хоризонт Европа“. Например EIT ще приведе в съответствие своите инструменти за наблюдение с пътищата на въздействие на „Хоризонт Европа“, които имат за цел да отговорят по-всеобхватно на необходимостта от научни, икономически и обществени показатели за въздействията. EIT ще има отговорността да наблюдава редовно оперативното изпълнение от страна на ОЗИ и да адаптира непрекъснато системите си за наблюдение и докладване. Резултатите от това наблюдение ще бъдат включени в процесите на планиране на дейността на ОЗИ, както и в процеса на вземане на решения от EIT относно разпределението на бюджета и подготовката на рамковите споразумения за партньорство с ОЗИ като бенефициери. Резултатите от наблюдението следва да се използват непрекъснато в процеса на изготвяне на политиките.

               EIT ще следи отблизо прилагането на методиката на радарите за иновации в „Хоризонт Европа“ и ще проучи как ОЗИ биха могли да използват радарите за иновации за подобряване на дейностите си по наблюдение.

                  Оценка

               Оценката на EIT по отношение на изпълнението ще се извършва от Комисията в съответствие с изискванията на изменения Регламент за EIT и ще бъде включена в цялостната оценка на програмата „Хоризонт Европа“, която ще бъде извършена както в средносрочен план, така и последващо. Това ще включва оценка на взаимодействието на EIT с другите инструменти на програмата.

               По отношение на ОЗИ ще се използва специфична рамка от показатели за оценка на изпълнението през следващия програмен период (подробно описана в предложението за нова СИП). Тази рамка се основава на настоящи и предишни показатели, като попълва пропуските и недостатъците, установени в съществуващата система за измерване на изпълнението. Тя е съгласувана също така с рамката на „Хоризонт Европа“.

               •Подробно разяснение на отделните разпоредби на предложението

               Стратегическата иновационна програма (СИП) на EIT за периода 2021—2027 г. подчертава приноса на EIT за постигане на целите на „Хоризонт Европа“ — рамковата програма на Съюза за подкрепа на научните изследвания и иновациите за посочения период. В нея се определят ключовите предимства на EIT, въз основа на които да изгради своята бъдеща стратегия, както и специфичните предизвикателства и въпроси, които ще бъдат предмет на дейността му. Освен това в СИП се изяснява ролята на EIT в програмата „Хоризонт Европа“ и се посочва неговото допълване с различните части на „Хоризонт Европа“, и по-специално с Европейския съвет по иновациите.

               СИП включва редица подобрения на съществуващия модел на EIT. Те се отнасят до привеждането в съответствие с европейските партньорства в рамките на „Хоризонт Европа“ и техните правила за управление, подобряването на настоящия модел на финансиране, както се препоръчва от Европейската сметна палата, и включването на възможността EIT да сключи меморандум на сътрудничеството с ОЗИ с цел запазване на бившите ОЗИ като активни членове на Общността на EIT след приключването на тяхното рамково споразумение за партньорство.

                  СИП предоставя конкретни разяснения относно принципите, установени в Регламента за EIT. В нея се прави преглед на финансовите и човешките ресурси, необходими за изпълнението на целите на EIT. Формулирани са ясни разпоредби относно наблюдението и оценката, като се вземат предвид рамката на „Хоризонт Европа“ и особеностите на EIT.

                  Освен това СИП въвежда ясни цели за ново действие за подкрепа и координация, което следва да бъде предприето. Това ново действие ще подкрепи развитието на предприемачески и иновационен капацитет на европейските висши учебни заведения (ВУЗ) извън рамките на ОЗИ, за да им се даде възможност да бъдат по-добре интегрирани в местните иновационни екосистеми. Обозначението на EIT ще бъде част от изострения фокус на EIT върху образованието.

                  EIT ще наблегне силно на междусекторните дейности, като например комуникация, идентификация, кодификация и разпространение на добри практики, както и на международното сътрудничество. Друга ключова област на действие за EIT ще бъде разширяването и засилването на неговия регионален обхват чрез регионалната иновационна схема (РИС). РИС ще предлага по-специално възможности на държавите членки с ниски резултати в областта на иновациите и ще повиши достъпа им до ОЗИ към EIT.

                  В СИП културните и творческите индустрии се определят като приоритетна област на нова ОЗИ, като през 2021 г. предстои да бъде публикувана покана за представяне на предложения. За 2024 г. е предвидена втора покана за създаване на нова ОЗИ, ако приложение I бъде изменено така, че да се добавят нови приоритетни области. В СИП могат да бъдат добавени други приоритетни области и след това биха могли да бъдат отправени допълнителни покани за нови ОЗИ, в случай че бъде налице допълнителен бюджет към бюджета на EIT.

               2019/0152 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               относно стратегическата иновационна програма на Европейския институт
                  за иновации и технологии (EIT) за периода 2021—2027 г.:
                  стимулиране на таланта и капацитета на Европа за иновации

               (текст от значение за ЕИП)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 173, параграф 3 от него,

               като взеха предвид Регламент (ЕО) № 294/2008 на Европейския парламент и на Съвета от 11 март 2008 г. за създаване на Европейски институт за иновации и технологии
                  5
               , и по-специално член 17 от него,

               като взеха предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет,

               в съответствие с обикновената законодателна процедура,

               като имат предвид, че:

               (1)В Регламент (ЕО) № 294/2008 се предвижда приемането на стратегическа иновационна програма („СИП“).

               (2)СИП следва да определи приоритетните области и дългосрочната стратегия за Европейския институт за иновации и технологии („EIT“) и да включва оценка на социално-икономическото му въздействие и способността му да генерира най-висока добавена стойност от гледна точка на иновациите. СИП следва да вземе под внимание резултатите от наблюдението и оценката на EIT.

               (3)СИП следва да включва анализ на потенциалните и подходящи полезни взаимодействия и взаимно допълване между дейностите на EIT и други инициативи, инструменти и програми на Съюза,

               ПРИЕХА НАСТОЯЩОТО РЕШЕНИЕ:

               Член 1

               Стратегическата иновационна програма на Европейския институт за иновации и технологии за периода 2021—2027 г., съдържаща се в приложението, се приема.

               Член 2

               СИП се осъществява в съответствие с Регламент (ЕС) №  относно Европейския институт за иновации и технологии
                  6
               .

               Член 3

               Настоящото решение влиза в сила на  ден след деня на публикуването му в Официален вестник на Европейския съюз.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

               ЗАКОНОДАТЕЛНА ФИНАНСОВА ОБОСНОВКА

               1.
                     РАМКА НА ПРЕДЛОЖЕНИЕТО/ИНИЦИАТИВАТА

               1.1.
                     Наименование на предложението/инициативата

               1.2.
                     Съответни области на политиката (програмен клъстер)

               1.3.
                     Предложението/инициативата се отнася до:

               1.4.
                     Мотиви за предложението/инициативата

               1.4.1.
                     Изисквания, които трябва да бъдат изпълнени в краткосрочна или дългосрочна перспектива, включително подробен график за изпълнението на инициативата

               1.4.2.
                     Добавена стойност от участието на Съюза (може да е в резултат от различни фактори, например ползи по отношение на координацията, правна сигурност, по-добра ефективност или взаимно допълване). За целите на тази точка „добавена стойност от участието на Съюза“ е стойността, която е резултат от намесата на ЕС и е допълнителна спрямо стойността, която би била създадена само от отделните държави членки.

               1.4.3.
                     Изводи от подобен опит в миналото

               1.4.4.
                     Съвместимост и евентуална синергия с други подходящи инструменти

               1.5.
                     Срок на действие и финансово отражение

               1.6.
                     Планирани методи на управление

               1.7.
                     Планирани методи на управление

               2.
                     МЕРКИ ЗА УПРАВЛЕНИЕ

                  2.1.
                     Правила за наблюдение и докладване

                  2.2.
                     Системи за управление и контрол

                  2.2.1.
                     Обосновка на предложените начини за управление, механизми за финансиране на изпълнението, начини за плащане и стратегия за контрол

                  2.2.2.
                     Информация относно установените рискове и системите за вътрешен контрол, създадени с цел намаляването им

                  2.2.3.
                     Оценка и обосновка на разходната ефективност на проверките (съотношение „разходи за контрол ÷ стойност на съответните управлявани фондове“) и оценка на очакваната степен на риска от грешки (при плащане и при приключване)

                  2.3.
                     Мерки за предотвратяване на измами и нередности

               3.
                     ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

                  3.1.
                     Функция от многогодишната финансова рамка и предложени нови разходни бюджетни редове

                  3.2.
                     Очаквано отражение върху разходите

                  3.2.1.
                     Обобщение на очакваното отражение върху разходите

                  3.2.2.
                     Резюме на очакваното отражение върху бюджетните кредити за административни разходи

                  3.2.3.
                     Финансов принос от трети страни

                  3.3.
                     Очаквано отражение върху приходите

               ЗАКОНОДАТЕЛНА ФИНАНСОВА ОБОСНОВКА

               1.
                     РАМКА НА ПРЕДЛОЖЕНИЕТО/ИНИЦИАТИВАТА

               1.1.
                     Наименование на предложението/инициативата

                  Изменение на Регламент на Европейския парламент и на Съвета за създаване на Европейски институт за иновации и технологии (EIT), и

                  Решение на Европейския парламент и на Съвета относно стратегическата иновационна програма на Европейския институт за иновации и технологии (EIT) за периода 2021—2027 г.

               1.2.
                     Съответни области на политиката (програмен клъстер)

                  „Хоризонт 2020“ — рамкова програма за научни изследвания и иновации (2021—2027 г.)

               1.3.
                     Предложението/инициативата се отнася до:

               ◻ ново действие

               ◻ ново действие след пилотен проект/подготвително действие
                  7

               X продължаване на съществуващо действие

               ◻ сливане или пренасочване на едно или няколко действия към друго/ново действие

               1.4.
                     Мотиви за предложението/инициативата

               1.4.1.
                     Изисквания, които трябва да бъдат изпълнени в краткосрочна или дългосрочна перспектива, включително
                     подробен график за изпълнението на инициативата

                  Европейският институт за иновации и технологии (EIT) е неразделна част от предложението на Комисията за „Хоризонт Европа“ (2021—2027 г.) в рамките на стълб „Отворени иновации“, но е с отделно правно основание (Регламента за EIT).

                  Предложението за „Хоризонт Европа“
                     8
                   потвърди значението и приноса на EIT и ОЗИ за постигане на стратегическите приоритети на ЕС в областта на иновациите. В него се предлагат бюджетът на EIT за периода 2021—2027 г.
                     9
                  , както и обхватът, добавената стойност и основни области на дейност на института, като същевременно посочва преразгледана роля на EIT с цел укрепване на неговия принос към целите на „Хоризонт Европа“.

                  Целта на инициативата е да се направи Регламентът за EIT съвместим с програмата „Хоризонт Европа“ и да се подобри функционирането на ЕИТ, като се вземат предвид извлечените поуки от последните години. Тя има за цел също така да предложи нова стратегическа иновационна програма (СИП), която определя стратегията и приоритетите на EIT за периода 2021—2027 г. и формулира неговите цели, основни дейности, очаквани резултати и необходими ресурси.

                  Цялостната мисия на EIT за периода 2021—2027 г. е да допринесе за устойчив европейски икономически растеж и конкурентоспособност чрез засилване на иновационния капацитет на държавите членки и на Съюза. Той постига това, като насърчава и обединява образователни, научноизследователски и иновационни дейности, които отговарят на най-високите стандарти.

                  EIT ще продължи да действа най-вече чрез своите общности на знание и иновации (ОЗИ), широкомащабните европейски партньорства, които работят по конкретни обществени предизвикателства. Той ще продължи да усъвършенства иновационните екосистеми около тях, като насърчава интеграцията на трите страни на триъгълника на знанието. Всяка ОЗИ ще запази своята организационна структура, основаваща се на „центрове за съвместно ползване“, които са географски центрове, обединяващи участници от триъгълника на знанието и даващи възможност за географска близост и по-тясно сътрудничество.

                  EIT ще извършва дейности, насочени към:

                  (1)укрепване на устойчивите иновационни системи в цяла Европа;

                  (2) насърчаване на развиването на предприемачески и иновационни умения в перспективата на учене през целия живот и подкрепа за трансформацията на висшите учебни заведения (ВУЗ) в ЕС в посока предприемачество;

                  (3)представяне на пазара на нови решения на глобалните предизвикателства.

                  При изпълнението на своите дейности EIT ще развие полезни взаимодействия и ще генерира добавена стойност в рамките на „Хоризонт Европа“. Изпълнението ще се осъществи чрез подкрепа за ОЗИ и чрез координирани от EIT дейности.

                  Подкрепа за ОЗИ:

                  EIT ще консолидира осемте съществуващи ОЗИ, като насърчава техния растеж, и ще ги съпътства в техния преход към финансова устойчивост. По-специално това се отнася до първата вълна от три ОЗИ, създадени през 2009 г. в областта на климата (EIT „Климат“, EIT „Цифрови технологии“ и EIT InnoEnergy), чиито рамкови споразумения за партньорство ще приключат след 2024 г.

                  EIT ще даде също така началото на две нови ОЗИ в конкретни тематични области с цел справяне с бъдещите нововъзникващи глобални обществени предизвикателства и потребности (предвидени са покани за представяне на предложения през 2021 г. и 2024 г.).

                  EIT ще предоставя подкрепа на ОЗИ, които развиват набор от дейности на триъгълника на знанието, чрез:

                  1 — Образователни и обучителни дейности със силни предприемачески елементи с цел обучаване на следващото поколение таланти, включително разработването и изпълнението на „програми на EIT“, по-специално на магистърско и докторско равнище (обозначение на EIT);

                  2 — Дейности за подкрепа на иновациите с цел разработване на продукти и услуги, насочени към конкретна възможност за развиване на стопанска дейност;

                  3 — Дейности за създаване и подкрепа на предприятия, като например ускорителни схеми за подпомагане на предприемачите да превръщат идеите си в успешни начинания, както и за ускоряване на процеса на растеж.

                  Дейности, координирани от EIT:

                  EIT ще има за цел оказването на подкрепа на висшите учебни заведения (ВУЗ), за да се интегрират по-добре в иновационни вериги за създаване на стойност и екосистеми. EIT ще извършва чрез ОЗИ действия в подкрепа, обединяващи в проекти ВУЗ-ове и други важни участници в сферата на иновациите, като например предприятия, с цел работа по стратегически области за изграждане на капацитет. Партньорите ще споделят общи цели и ще работят заедно за реализиране на резултати от взаимен интерес. Действието ще гарантира приобщаващ подход за привличането на ВУЗ-ове извън партньорите на ОЗИ; интердисциплинарен и междусекторен подход; и връзка със стратегията за интелигентна специализация на Европейската комисия, както и със съответни тематични платформи и РИС на EIT.

                  EIT ще увеличи своя регионален иновационен обхват и свързаното въздействие чрез регионалната иновационна схема и новите дейности, координирани от EIT.

               1.4.2.
                     Добавена стойност от участието на Съюза (може да е в резултат от различни фактори, например ползи по отношение на координацията, правна сигурност, по-добра ефективност или взаимно допълване). За целите на тази точка „добавена стойност от участието на Съюза“ е стойността, която е резултат от намесата на ЕС и е допълнителна спрямо стойността, която би била създадена само от отделните държави членки.

                  Основания за действие на европейско равнище (ex-ante)

                  Характерът и мащабът на свързаните с иновациите предизвикателства изискват мобилизиране на действащите лица и ресурсите в европейски мащаб, като се поощрява трансграничното сътрудничество. Необходимо е да се премахне изолацията по дисциплини и по вериги за създаване на стойност, както и да се насърчи създаването на благоприятна среда за ефективен обмен на знания и експертен опит с цел развитие и привличане на талантливи предприемачи.

                  В оценката на въздействието на „Хоризонт Европа“ бяха посочени конкретни структурни слабости по отношение на иновационния капацитет на ЕС, които трябва да бъдат преодолени на равнището на ЕС и трябва да бъдат в центъра на приноса на EIT. По-специално европейските ВУЗ-ове са приканени да стимулират предприемачеството, да преодолеят междудисциплинарните граници и да институционализират силно, покриващо целия ЕС, извъндисциплинарно сътрудничество между академичните и промишлените среди. Основни съставки за развиването на иновационна екосистема са достъпът до талантливи предприемачи и до професионални услуги, капитал и пазари на равнището на ЕС, както и обединяването на ключови участници в областта на иновациите около обща цел. Необходимо е да се координират усилията в целия ЕС, за да се създаде критична маса от взаимосвързани предприемачески клъстери и екосистеми в целия ЕС. Намеса от тази степен и в такъв мащаб надхвърля това, което държавите членки могат да направят самостоятелно, и изисква действие на равнището на ЕС.

                  Очаквана генерирана добавена стойност от Съюза (ex-post)

                  Очаква се EIT да изпълни своите цели за периода 2021—2027 г., посочени в предложението за „Хоризонт Европа“. Конкретните ползи от инвестициите на ЕС в EIT са:

                  — създаването на нова среда, благоприятна за сътрудничество и иновации;

                  — засилен капацитет за иновации на академичния и научноизследователския сектор;

                  — ново поколение предприемачи;

                  — създаването и развиването на иновационни начинания;

                  — по-широк регионален обхват на иновационните дейности на EIT.

               1.4.3.
                     Изводи от подобен опит в миналото

                  EIT беше създаден през 2008 г., за да отговори на големите обществени предизвикателства чрез подобряване на иновационния капацитет и резултати на ЕС. През 2017 г. междинната оценка на EIT стига до заключението, че EIT продължава да е от голямо значение и има ясна добавена стойност за ЕС. Не съществува друг инструмент за изграждане на иновационни мрежи в целия ЕС в областта на образованието, научните изследвания, бизнеса и други заинтересовани страни.

                  EIT е създал иновационна екосистема на Европа с над 1 200 партньори от стопанската сфера, научните изследвания и образованието, организирани в 8 общности за знания и иновации (ОЗИ), обхващащи над 40 центъра за съвместно ползване. Повече от 50 % от партньорите са от стопанския сектор (промишленост, МСП и стартиращи предприятия) и са доказателство, че инструментът е в тясна връзка с пазара. Общността на ЕИТ носи резултати: над 600 нови продукти и услуги са пуснати на пазара, повече от 1 250 стартиращи и иновативни предприятия са получили помощ, направени са повече от 890 милиона евро външни инвестиции; и са създадени повече от 6 000 работни места. Първата група от приблизително 1 700 дипломирани студенти от магистърски „програми на EIT“ навлизат сега на пазара на труда.

                  Характерът на EIT като независим орган му позволява да бъде гъвкав, автономен, отчитащ нуждите на бизнеса и енергичен при вземането на решения. Срокът за отпускане на безвъзмездни средства е 4 месеца в сравнение със средно 6 месеца при „Хоризонт 2020“. Правилата за конкурентно финансиране, финансова устойчивост и опростяване стимулират иновациите в ОЗИ. Административните разходи на EIT са много ниски, като са по-малко от 2 % от общия бюджет в сравнение със средно 4,6 %, отчетени за „Хоризонт 2020“.

                  За периода 2021—2027 г. основните подобрения на EIT ще имат за цел по-специално:

                  — допълнително опростяване на процедурите за ефикасно управление на ОЗИ (например с въвеждането на нов механизъм за съфинансиране, многогодишност на безвъзмездните средства и др.);

                  — подкрепа за по-доброто интегриране на ВУЗ-овете във веригите за създаване на стойност и екосистемите на иновациите;

                  — дейност по отношение на повече глобални предизвикателства чрез създаването на две нови ОЗИ;

                  — засилване на откритостта и прозрачността на ОЗИ и привеждането им в съответствие с предложения подход за европейските партньорства в рамките на „Хоризонт Европа“;

                  — повишаване на въздействието на EIT на регионално и местно равнище, и по-специално в държави с по-ниски резултати в областта на иновациите;

                  — повишаване на видимостта на действията на ЕИТ в държавите членки и извън тях;

                  — повишаване на полезните взаимодействия и взаимното допълване с „Хоризонт Европа“ и други инструменти на ЕС и на държавите членки.

               1.4.4.
                     Съвместимост и евентуална синергия с други подходящи инструменти

                  Въз основа на широкия си обхват на действие и своята отличителна роля EIT е в състояние да създаде полезни взаимодействия и да осигури взаимно допълване с други програми или инструменти на ЕС, включително чрез засилване на своята подкрепа за ОЗИ при техните дейности по планиране и изпълнение. Неизчерпателният списък по-долу предлага конкретни примери, когато EIT ще допринесе за полезни взаимодействия в средносрочен и дългосрочен план в рамките на и отвъд „Хоризонт Европа“.

                  „Хоризонт Европа“: Очакват се силни полезни взаимодействия между EIT и програмата „Хоризонт Европа“. По-специално полезните взаимодействия с ЕСИ ще бъдат от ключово значение за въздействието на стълба „Отворени иновации“, както и за подкрепата за екосистемите.

                  В стълба [„Глобални предизвикателства и конкурентоспособност на промишлеността“], чрез своите ОЗИ, EIT може да си сътрудничи с европейските партньорства, да допринася за мисии, да оказва подкрепа на мерките по отношение на търсенето и да предоставя услуги за използването с цел насърчаване на трансфера на технологии и ускоряване на търговската реализация на резултатите, постигнати чрез тематичните клъстери или други европейски партньорства.

                  „Еразъм“: Програмата „Еразъм“ и EIT ще създадат полезни взаимодействия между съответните си общности. Сътрудничеството ще бъде насочено към предоставянето на учащи по „Еразъм“, записани в партниращи си с ОЗИ институции за образование и обучение, на достъп до летни училища или други съответни дейности на ОЗИ за обучение (например за предприемачество и управление на иновации) и възможност за установяване на контакти с мрежата на бившите възпитаници на ОЗИ.

                  При възможност ще бъдат осигурени полезни взаимодействия с инициативата за европейските университети, които биха могли да спомогнат за интегриране на обучителните и образователните дейности на EIT, така че да се постигне системно въздействие.

                  Програма „Цифрова Европа“: Центровете за съвместно ползване към ОЗИ ще си сътрудничат с европейските цифрови иновационни центрове с цел подпомагане на цифровата трансформация на промишлеността и организациите от публичния сектор.

                  Фондовете на политиката на сближаване (по-специално ЕФРР и ЕСИФ+): ОЗИ към EIT, чрез своите центрове за съвместно ползване, ще насърчават регионалното и междурегионалното сътрудничество между страните в триъгълника на знанието (образование, научни изследвания, предприятия) и управляващите органи, като се осъществява взаимодействие с работата на Европейската комисия за междурегионално сътрудничество и инвестиции в свързаните приоритети за интелигентната специализация.

                  InvestEU: ОЗИ към EIT ще търсят съдействието на консултантския център на InvestEU за предоставянето на техническа подкрепа и помощ за поддържани от ОЗИ предприятия при изготвянето, разработването и изпълнението на проекти.

                  „Творческа Европа“: Програмата ще бъде от особено значение за дейностите на евентуална бъдеща ОЗИ с насоченост към секторите на културата и творчеството. Ще бъдат развити силни полезни взаимодействия и взаимно допълване с програмата в области, като например творческите умения, работните места и бизнес моделите.

               1.5.
                     Срок на действие и финансово отражение

               X ограничен срок на действие

               X
                     в действие от [01/01]2021 г. до [31/12]2027 г.

               X
                     финансово отражение от 2021 г. до 2027 г. за бюджетните кредити за поети задължения и от 2021 г. до 2029 г. за бюджетните кредити за плащания.

               ◻ неограничен срок на действие

               Изпълнение с период на започване на дейност от ГГГГ до ГГГГ,

               последван от функциониране с пълен капацитет.

               1.6.
                     Планирани методи на управление
                  10

               ◻ Пряко управление от Комисията

               ◻ от нейните служби, включително от нейния персонал в делегациите на Съюза;

               ◻
                     от изпълнителните агенции.

               ◻ Споделено управление с държавите членки

               X Непряко управление чрез възлагане на задачи по изпълнението на бюджета на:

               ◻ трети държави или на органите, определени от тях;

               ◻ международни организации и техните агенции (да се уточни);

               ◻ ЕИБ и Европейския инвестиционен фонд;

               X органите, посочени в членове 70 и 71 от Финансовия регламент;

               ◻ публичноправни органи;

               ◻ частноправни органи със задължение за обществена услуга, доколкото предоставят подходящи финансови гаранции;

               ◻ органи, уредени в частното право на държава членка, на които е възложено осъществяването на публично-частно партньорство и които предоставят подходящи финансови гаранции;

               ◻ лица, на които е възложено изпълнението на специфични действия в областта на ОВППС съгласно дял V от ДЕС, и които са посочени в съответния основен акт.

               Ако е посочен повече от един метод на управление, пояснете в частта „Забележки“.

               2.
                     МЕРКИ ЗА УПРАВЛЕНИЕ

               2.1.
                     Правила за наблюдение и докладване

               Да се посочат честотата и условията.

                  EIT ще прилага рамка за оценка и наблюдение, която позволява гъвкавост на всички съответни равнища и осигурява съгласуваност с общите цели на „Хоризонт Европа“ и желаните въздействия. По-специално ще бъдат осигурени вериги за обратна информация между Комисията, EIT и ОЗИ, така че към целите да се подхожда по последователен, съгласуван и ефективен начин.

                  НАБЛЮДЕНИЕ

                  Наблюдението на EIT ще бъде организирано на следните равнища:

                  1. Наблюдението на изпълнението на оперативния му бюджет, главно чрез ОЗИ, ще бъде основна задача на EIT. Комисията ще вземе участие в съвместното проектиране на всички съответни инструменти за въздействие и наблюдение, разработени или прилагани от EIT, за да се гарантират съвместимост и съгласуваност с цялостната система за наблюдение на „Хоризонт Европа“, включително основните пътища на въздействие, рамката на критериите за европейски партньорства и процеса на стратегическото планиране.

                  EIT ще има отговорността да наблюдава редовно оперативното изпълнение и резултати на ОЗИ и да адаптира постоянно системите си за наблюдение. Резултатите от това наблюдение ще бъдат включени в процесите на планиране на дейността на ОЗИ, както и в процеса на вземане на решения от EIT относно разпределението на бюджета и подготовката на рамковите споразумения за партньорство и специфичните споразумения за предоставяне на безвъзмездни средства на ОЗИ като бенефициери.

                  2. Наблюдение на дейността на самия EIT (вложени ресурси, резултати и въздействие на дейностите), съчетаващо количествени и качествени показатели в средносрочен план. След предоставянето на пълна финансова автономия на EIT през януари 2018 г., между EIT и Комисията (ГД „Образование и култура“) бе подписан меморандум за разбирателство (МР). В този меморандум се определят условията за сътрудничество между тях, както и подробни разпоредби, отнасящи се до предоставянето на финансовия принос от страна на общия бюджет на Европейския съюз на EIT.

                  С това наблюдение на дейностите на ЕИТ ще се проследява степента на постигане на СИП и на единния програмен документ чрез анализ на неговите показатели. С него също така ще се измерват например изпълнението от страна на EIT по отношение на предоставяната подкрепа за ОЗИ, управлението на проекти, свързани с координираните от EIT дейности, честотата и обхватът на дейностите за популяризиране (брой семинари и проведени мероприятия за представяне на най-добри практики), разпространението на резултатите и международните дейности, както и въздействието на EIT върху програмите на по-широката европейска политика в областта на иновациите, научните изследвания и образованието.

                  3.

                  Комисията ще извърши периодичните оценки на дейностите на ЕИТ, включително тези, управлявани посредством ОЗИ, през 2023 г. и 2026 г. в съответствие с Регламента за създаване на EIT и Регламента относно „Хоризонт Европа“. В тях ще бъдат оценени дейностите на EIT от гледна точка на ефективността, ефикасността, значимостта, съгласуваността и добавената стойност от ЕС. Те ще се основават на независими външни оценки и ще допринесат за междинната и последващата оценка на цялостната програма „Хоризонт Европа“ с оглед осигуряване на полезни взаимодействия между ЕИТ и другите части на програмата. Освен това Комисията може по всяко време да прави допълнителни оценки на теми или области от стратегическо значение. Полезните взаимодействия между планираните дейности на EIT и други програми на ЕС следва да се гарантират посредством оценката от Комисията на единния програмен документ на EIT.

                  ДОКЛАДВАНЕ

                  EIT е орган на Съюза, получаващ субсидия от бюджета на Европейския съюз. От гледна точка на финансовото управление и контрол EIT ще се третира като други органи, създадени съгласно Договора. Това означава, че Междуинституционалното споразумение
                     11
                   между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление се прилага за EIT.

                  . Що се отнася до докладването за прилагането на системата за наблюдение:

                  • Единният програмен документ (ЕПД) на EIT, приеман на годишна основа, предвижда многогодишна работна програма (n + 3) и годишна работна програма (n + 1). В тези работни програми се определя цялостното стратегическо програмиране за годините от n+1 до n+3, включително целите, очакваните резултати и показателите за изпълнението, за да се наблюдава постигането на целите и на резултатите. Освен това ЕПД ще съдържа, наред с другото, прогноза за приходите и разходите на института; документ за програмиране на ресурсите; информация относно неговата политика за сградния фонд; стратегия за постигане на по-голяма ефективност и синергии; стратегия за системите за организационно управление и за вътрешен контрол, включително най-актуалната стратегия за борба с измамите, и посочване на мерките за предотвратяване на повтарянето на случаи на конфликт на интереси, нередности и измами.

                  • Годишният доклад за дейността (ГДД) за предходната година (n-1) ще съдържа резултатите от процеса на наблюдение през n-1, както и описание по какъв начин и до каква степен са постигнати целите. В ГДД трябва да се вземат предвид докладите за разходите и изпълнението на ОЗИ през предходната година (n-1) от дейността им.

                  Условията за докладите на ОЗИ са посочени в рамковите споразумения за партньорство и в споразуменията за отпускане на безвъзмездни средства (доклади за изпълнението и разходите). С цел повишаване на ефикасността и ефективността на разходите и въз основа на придобития опит от EIT в хода на изпълнението на споразуменията за отпускане на безвъзмездни средства от ОЗИ в процеса на управлението на безвъзмездните средства ще бъдат въведени редица мерки за опростяване, чиято основна цел ще бъде намаляване на административното натоварване на ОЗИ и подобряване на качеството на събираните данни.

               2.2.
                     Системи за управление и контрол

               2.2.1.
                     Обосновка на предложените начини за управление, механизми за финансиране на изпълнението, начини за плащане и стратегия за контрол

                  Като напълно интегриран в програмата „Хоризонт Европа“ орган, предложените механизми за финансиране на изпълнението, условия за плащане и стратегия за контрол са в съответствие с тези на „Хоризонт Европа“, така че да се гарантира последователен подход спрямо бенефициерите и заинтересованите страни във връзка с правилата за допустимост и доброто финансово управление.

                  Ефективността на EIT за периода 2014—2020 г. с процент на грешки, за които е установено, че са трайно под 2 %, е една от най-високите за „научноизследователската група“ и благодарение на своята специфична концепция съчетава нисък процент грешки с подход към контрола, който чрез внимателно възлагане на дейности на външни изпълнители поддържа ниски разходи за контрол, като същевременно запазва ефективността и ефикасността.

               2.2.2.
                     Информация относно установените рискове и системите за вътрешен контрол, създадени с цел намаляването им

                  С оглед на ясната необходимост бюджетът на ЕС да се управлява ефикасно и ефективно, както и да се гарантира добро финансово управление EIT разполага с вътрешна система за контрол, предоставяща разумни гаранции, че грешката в рамките на многогодишния период за изразходване на средствата е от порядъка на или по-ниска от граничните стойности, предложени съгласно „Хоризонт 2020“. Рамката за вътрешен контрол на EIT ще се опира също така върху: стандартите за вътрешен контрол на Комисията, собствените процедури на EIT, предварителни проверки на 100 % от декларираните разходи на ОЗИ, финансирани от EIT, одитни сертификати, предварителна заверка на методиката за деклариране на разходите, последващи одити на извадка от исканията за плащане, резултатите от проектите и външна оценка.

                  EIT разполага с организационната структура и с вътрешните системи и процедури за управление и контрол, които са подходящи за изпълнението на задълженията на института. Това е направено в съответствие със стандартите, приети от управителния съвет въз основа на равностойни стандарти, определени от Комисията, и при надлежно отчитане на рисковете, свързани с управленската среда и естеството на финансираните действия.

                  Ежегодно се провеждат дейности за управление на риска с цел намаляване на рисковете, свързани с изпълнението на всички дейности на EIT. В тази връзка при изграждането на рамката за вътрешен контрол EIT трябва да вземе предвид рисковете, свързани с изпълняваните дейности, специфичните характеристики на групата от бенефициери и повтарянето на едни и същи бенефициери, честотата на предоставяне на безвъзмездни средства и размера на плащанията, както и избягването на двойното финансиране.

                  От 2014 г. насам бяха взети редица мерки за опростяване, които доведоха до намаляване на процента на грешки. Процентът на грешки, установен в резултат от последващи проверки на безвъзмездните средства, отпуснати от EIT, е доста под прага на същественост от 2 %.

                  Създадената от EIT система за контрол осигурява разумна гаранция за постигането на адекватно управление на рисковете, свързани с ефективността и ефикасността на операциите, гарантирането на законосъобразността и редовността на извършените трансакции, както и осигуряването на баланс между доверието и контрола. Като част от системата за контрол, осъществявана от EIT, стратегията за одит се основава на финансов одит на представителна извадка от разходите в целия бюджет на EIT, най-вече чрез годишните безвъзмездни средства, които се отпускат всяка година на ОЗИ. Тази представителна извадка може да се допълни от подбор въз основа на оценка на рисковете, свързани с разходите. по време на предварителните проверки на 100 % от исканията за плащане, като придобитият опит ще се използва при оценяването на рамката за контрол на оценката на риска при усвояването на безвъзмездни средства. Одити на разходи ще продължат да се извършват по последователен начин в съответствие с принципите на икономичност, ефикасност и ефективност.

                  По отношение на рамката за вътрешен контрол на EIT институтът е разработил и цялостна стратегия, включително надзорен орган, за изпълнение на процедурите за вътрешен контрол, която подпомага целия жизнен цикъл на разходите. Неговото висше ръководство гарантира, че тази цялостна стратегия е официално приета от управителния съвет и прилагана. Основни елементи на тази стратегия са планирането и докладването, извършени в съответствие със стандартите на Комисията и свързани с подхода за управление на риска. Освен това EIT е разработил също така поредица стандартни оперативни процедури (СОП). СОП представляват подробни писмени указания, за да се постигне еднакво изпълнение на дадена процедура; в указанията обикновено са застъпени повече от една задача или област в рамките на EIT, отдел, секция или екипи.

                  Одитните сертификати на финансовите отчети се предоставят от ОЗИ и различните партньори, при което независими одитори, наети от EIT, удостоверят законността и съответствието на сумите, декларирани във финансовите отчети.

               2.2.3.
                     Оценка и обосновка на разходната ефективност на проверките (съотношение „разходи за контрол ÷ стойност на съответните управлявани фондове“) и оценка на очакваната степен на риска от грешки (при плащане и при приключване)

                  Въз основа на последната засега оценка разходите за контрол на EIT са под 3 % от управляваните средства, съчетани с риск от грешки от 1 %. Систематично се прилагат коригиращи действия чрез заверки на финансовите отчети и последващи одити. Комбинацията от малък обхват и ефективен и ефикасен подход при възлагането на външен изпълнител позволява разходите за проверките да останат ниски, а нивото на увереност да бъде достатъчно, както се вижда от неотдавнашните декларации за достоверност от Европейската сметна палата.

               2.3.
                     Мерки за предотвратяване на измами и нередности

               Да се посочат съществуващите или планираните мерки за превенция и защита, например от стратегията за борба с измамите.

                  EIT ще вземе подходящи мерки, за да гарантира, че финансовите интереси на Съюза са защитени.

                  EIT е твърдо решен да се бори с измамите на всички етапи в процеса на управление на безвъзмездните средства и другите изпълнявани дейности. Всички приети решения и сключени договори от EIT съдържат изрична клауза, че Европейската служба за борба с измамите (OLAF) и Сметната палата имат правомощия за извършване на проверки по документи и на място на всички изпълнители и подизпълнители, които са получили средства от Съюза, включително на място при крайните бенефициери.

                  От 2015 г. насам EIT разполага със стратегия за борба с измамите в съответствие със стратегията на Комисията, като непрекъснато подобрява своите мерки за предотвратяването и разкриването на измами.

               3.
                     ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

               3.1.
                     Функция от многогодишната финансова рамка и предложени нови разходни бюджетни редове

                        Бюджетен ред

                        Вид на разхода

                        Финансов принос

                        01.010101 Разходи, свързани с длъжностни лица и временно наети лица, изпълняващи програми за научни изследвания и иновации — „Хоризонт Европа“

                        01.010102 Външен персонал, работещ по програми за научни изследвания и иновации — „Хоризонт Европа“

                        01.010103 Други разходи за управление за програми за научни изследвания и иновации — „Хоризонт Европа“

                        Функция I. Единен пазар, иновации и цифрова сфера

                        Едногод.
                           12

                        от държави от ЕАСТ
                           13

                        от държави кандидатки
                           14

                        от трети държави

                        по смисъла на член [21, параграф 2, буква б)] от Финансовия регламент

                        01.02.03.XX Европейски институт за иновации и технологии (EIT);

                        Многогод.

                        ДА

                        ДА

                        ДА

                        НЕ

               3.2.
                     Очаквано отражение върху разходите

               3.2.1.
                     Обобщение на очакваното отражение върху разходите

               млн. евро (до 3-тия знак след десетичната запетая)

                        Функция от многогодишната финансова
                        рамка

                        I

                        Функция I. Единен пазар, иновации и цифрова сфера

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        След 2027 г.

                        ОБЩО

                        Дял I Бюджет на EIT („Разходи за персонал“)
                           15

                        Поети задължения = Плащания

                        (1)

                        5.413

                        5.588

                        5.768

                        5.954

                        6.147

                        6.346

                        6.551

                        41.767

                        Дял II Бюджет на EIT („Инфраструктура и оперативни разходи“)

                        Поети задължения = Плащания

                        (2)

                        1.309

                        1.335

                        1.362

                        1.389

                        1.417

                        1.445

                        1.474

                        9.732

                        Дял III Бюджет на EIT („Оперативни разходи“) Бюджетни кредити за оперативни разходи (разбити по бюджетните редове, изброени в точка 3.1)

                        Поети задължения

                        (3)

                        386.423

                        394.190

                        402.088

                        410.155

                        418.460

                        426.790

                        435.394

                        2 873.500

                        Плащания

                        (4)

                        270.496

                        391.860

                        399.719

                        407.735

                        415.969

                        424.291

                        432.813

                        130.618

                        2.873.500

                        01.02.03.XX Европейски институт за иновации и технологии (EIT) — Бюджетни кредити за оперативни разходи

                        Поети задължения

                        (5)=(1)+ (2) +(3)

                        393.145

                        401.113

                        409.218

                        417.499

                        426.024

                        434.581

                        443.419

                         2 925.000

                        Плащания

                        (6)=(1)+(2)+(4)

                        277.218

                        398.783

                        406.849

                        415.079

                        423.533

                        432.082

                        440.838

                        130.618

                        2.925.000

                        01.010101 Разходи, свързани с длъжностни лица и временно наети лица, изпълняващи програми за научни изследвания и иновации — „Хоризонт Европа“

                        Поети задължения = Плащания

                        (7)

                        0.527

                        0.545

                        0.565

                        0.584

                        0.605

                        0.626

                        0.648

                        4.100

                        01.010102 Външен персонал, работещ по програми за научни изследвания и иновации — „Хоризонт Европа“

                        Поети задължения = Плащания

                        (8)

                        0.108

                        0.110

                        0.113

                        0.115

                        0.117

                        0.119

                        0.122

                        0.804

                        01.010103 Други разходи за управление за програми за научни изследвания и иновации — „Хоризонт Европа“

                        Поети задължения = Плащания

                        (9)

                        9.445

                        9.629

                        9.816

                        10.006

                        10.202

                        10.398

                        10.600

                        70.096

                        Бюджетни кредити за административни разходи, финансирани от пакета на програмата
                           16

                        Поети задължения = Плащания

                        (10)=(7)+ (8) +(9)

                        10.081

                        10.285

                        10.493

                        10.705

                        10.924

                        11.143

                        11.370

                        75.000

                        ОБЩО бюджетни кредити за ФУНКЦИЯ 1 от многогодишната финансова рамка за EIT

                        Поети задължения

                        (11) =(5)+(10)

                        403.226

                        411.398

                        419.711

                        428.204

                        436.948

                        445.724

                        454.789

                        3 000.000

                        Плащания

                        (12)=(6)+(10)

                        287.299

                        409.068

                        417.342

                        425.784

                        434.456

                        443.225

                        452.208

                        130.618

                        3.000.000

                        Функция от многогодишната финансова
                        рамка

                        7

                        „Административни разходи“

               Тази част следва да бъде попълнена, като се използва таблицата за бюджетни данни от административно естество, която най-напред се въвежда в

                  приложението към законодателната финансова обосновка

               , което се качва в DECIDE за провеждането на вътрешни консултации между службите.

               млн. евро (до 3-тия знак след десетичната запетая)

                        Европейска комисия

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        След 2027 г.

                        ОБЩО

                        ОБЩО бюджетни кредити за ФУНКЦИЯ 7 от многогодишната финансова рамка за EIT

                        (Общо поети задължения = Общо плащания)

               млн. евро (до 3-тия знак след десетичната запетая)

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        След 2027 г.

                        ОБЩО

                        ОБЩО бюджетни кредити
                        по всички ФУНКЦИИ
                           от многогодишната финансова рамка за EIT

                        Поети задължения

                        403.226

                        411.398

                        419.711

                        428.204

                        436.948

                        445.724

                        454.789

                        3 000.000

                        Плащания

                        287.299

                        409.068

                        417.342

                        425.784

                        434.456

                        443.225

                        452.208

                        130.618

                        3 000.000

               3.2.2.
                     Резюме на очакваното отражение върху бюджетните кредити за административни разходи

               ◻
                     Предложението/инициативата не налага използване на бюджетни кредити за административни разходи

               X
                     Предложението/инициативата налага използване на бюджетни кредити за административни разходи съгласно обяснението по-долу:

               млн. евро (до 3-тия знак след десетичната запетая)

                        Години

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        ОБЩО

                        ФУНКЦИЯ 7от многогодишната финансова рамка

                        Човешки ресурси

                        Други административни разходи

                        Междинен сбор за ФУНКЦИЯ 7от многогодишната финансова рамка

                        Извън ФУНКЦИЯ 7от многогодишната финансова рамка

                        Човешки ресурси —  Ред 01.010101 Длъжностни лица и временно наети лица, изпълняващи програми за научни изследвания и иновации — „Хоризонт Европа“

                        0.527

                        0.545

                        0.565

                        0.584

                        0.605

                        0.626

                        0.648

                        4.100

                        Човешки ресурси — Ред 01.010102 Външен персонал, работещ по програми за научни изследвания и иновации — „Хоризонт Европа“

                        0.108

                        0.110

                        0.113

                        0.115

                        0.117

                        0.119

                        0.122

                        0.804

                        Ред 01.010103 Други разходи за управление за програми за научни изследвания и иновации — „Хоризонт Европа“

                        9.445

                        9.629

                        9.816

                        10.006

                        10.202

                        10.398

                        10.600

                        70.096

                        Междинен сбор извън ФУНКЦИЯ 7 от многогодишната финансова рамка

                        10.081

                        10.285

                        10.493

                        10.705

                        10.924

                        11.143

                        11.370

                        75.000

                        ОБЩО

                        10.081

                        10.285

                        10.493

                        10.705

                        10.924

                        11.143

                        11.370

                        75.000

               Бюджетните кредити, необходими за човешки ресурси и други разходи с административен характер, ще бъдат покрити от бюджетни кредити на ГД, които вече са определени за управлението на действието и/или които са преразпределени в рамките на ГД, при необходимост заедно с допълнително отпуснати ресурси, които могат да бъдат предоставени на управляващата ГД в рамките на годишната процедура за отпускане на средства и като се имат предвид бюджетните ограничения.

               3.2.2.1
                     Очаквани нужди от човешки ресурси
                  17

               ◻
                     Предложението/инициативата не налага използване на човешки ресурси

               X
                     Предложението/инициативата налага използване на човешки ресурси съгласно обяснението по-долу:

               Оценката се посочва в еквиваленти на пълно работно време

                        Години

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        • Длъжности в щатното разписание (длъжностни лица и срочно наети служители)

                        Централа и представителства на Комисията

                        4

                        4

                        4

                        4

                        4

                        4

                        4

                        Делегации

                        Научни изследвания

                        • Външен персонал (в еквивалент на пълно работно време — ЕПРВ) — ДНП , МП, КНЕ, ПНА и МЕД
                           18

                        Функция 7

                        Финансирани от ФУНКЦИЯ 7 от многогодишната финансова рамка

                        — в централата

                        — в делегациите

                        Финансирани от финансовия пакет на програмата
                           19

                        — в централата

                        2

                        2

                        2

                        2

                        2

                        2

                        2

                        — в делегациите

                        Научни изследвания

                        Други бюджетни редове (да се посочат)

                        ОБЩО

                        6

                        6

                        6

                        6

                        6

                        6

                        6

               Нуждите от човешки ресурси ще бъдат покрити от персонала на ГД, на който вече е възложено управлението на дейността и/или който е преразпределен в рамките на ГД, при необходимост заедно с всички допълнителни отпуснати ресурси, които могат да бъдат предоставени на управляващата ГД в рамките на годишната процедура за отпускане на средства и като се имат предвид бюджетните ограничения.

               Описание на задачите, които трябва да се изпълнят:

                        Длъжностни лица и срочно наети служители

                        — изготвяне на становището на Комисията относно единния програмен документ (ЕПД);

                        — изготвяне на становището на наблюдателя от страна на Комисията в заседанията на управителния съвет на EIT;

                        — изготвяне на решение на Комисията за назначаване на членовете на управителния съвет на EIT;

                        — обща координация с други служби на Комисията и координация и съгласуване с други инициативи на ЕС, по-специално „Хоризонт Европа“;

                        — изготвяне на становището на Комисията за форума на заинтересованите страни;

                        — изготвяне на становището на Комисията за групата на представителите на държавите членки;

                        — организиране на годишните срещи между ОЗИ към EIT и службите на Комисията;

                        — последващи действия на покани за избор на нови ОЗИ;

                        — наблюдение и оценка на EIT;

                        — осигуряване на съответствие между „степените на EIT“ и действия, предприети в рамките на пространството за висше образование;

                        — задачи, свързани с подготвянето на процесите в рамките на Комисията на стратегическо планиране и програмиране (годишен отчет за дейността...) и управление на бюджета;

                        — последващи действия на одити от Структурата за вътрешен одит (IAC), Службата за вътрешен одит (IAS) и Европейската сметна палата (ЕСП).

                        Външен персонал

                        — участие в изготвянето на становището на Комисията относно ЕПД;

                        — участие в общата координация с други служби на Комисията и координацията и съгласуването с други инициативи на ЕС, по-специално „Хоризонт Европа“;

                        — участие в изготвянето на становището на Комисията за форума на заинтересованите страни;

                        — участие в изготвянето на становището на Комисията за групата на представителите на държавите членки;

                        — участие в организирането на годишните срещи между ОЗИ към EIT и службите на Комисията;

                        — последващи действия на поканите за избор на нови ОЗИ;

                        — принос за осигуряването на съответствие между „степените на EIT“ и действия, предприети в рамките на пространството за висше образование

                        — участие в подготвянето на процесите в рамките на Комисията на стратегическо планиране и програмиране (годишен отчет за дейността...) и бюджета;

                        — участие в последващите действия на одити (IAC, IAS и ЕСП).

               3.2.2.2
                     Очаквани нужди от човешки ресурси в Европейския институт за иновации и технологии (EIT)

               Оценката се посочва в еквиваленти на пълно работно време

                        EIT (в Будапеща)

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        Длъжностни лица от Комисията

                        от които AD

                        от които AST

                        от които AST-SC

                        Срочно наети служители

                        от които AD

                        40

                        40

                        40

                        40

                        40

                        40

                        40

                        от които AST

                        5

                        5

                        5

                        5

                        5

                        5

                        5

                        от които AST-SC

                        Договорно наети служители

                        23

                        23

                        23

                        23

                        23

                        23

                        23

                        КНЕ

                        2

                        2

                        2

                        2

                        2

                        2

                        2

                        Общо

                        70

                        70

                        70

                        70

                        70

                        70

                        70

               Описание на задачите, които трябва да се изпълнят:

                        Длъжностни лица и срочно наети служители

                        — бюджет, планиране и докладване на EIT;

                        — програма за опростяване на EIT;

                        — подготовка на новите вълни за определяне и избор на ОЗИ;

                        — координация и съгласуване с други инициативи на ЕС, по-специално „Хоризонт Европа“;

                        — платформа на заинтересованите страни към EIT;

                        — групата на представителите на държавите членки;

                        — подготовка на заседанията на управителния съвет и на изпълнителния комитет на EIT;

                        — организиране на срещи и изслушвания между EIT и ОЗИ;

                        — укрепване на съществуващите ОЗИ;

                        — наблюдение и оценка на дейностите, координирани от ОЗИ и EIT;

                        — въздействие на EIT чрез обмен на знания, разпространение и популяризиране на резултатите и международни контакти;

                        — проектиране и управление на дейностите, координирани от EIT;

                        — насърчаване на сътрудничеството и взаимодействието между ОЗИ;

                        — проектиране и координация на образователните дейности, предприети от ОЗИ;

                        — осъществяване на комуникацията на EIT;

                        — даване ход и последващи действия на покани за избор на ОЗИ;

                        — управление на одитите (Служба за вътрешен одит, Структура за вътрешен одит и Европейска сметна палата).

                        Външен персонал

                        — участие в подготовката на новите вълни за определяне и избор на ОЗИ;

                        — участие в предприемаческата и образователната програма на EIT;

                        — участие в дейностите, свързани с платформата на заинтересованите страни към EIT;

                        — принос към групата на представителите на държавите членки;

                        — участие в подготовката на заседанията на управителния съвет и на изпълнителния комитет на EIT;

                        — принос за осигуряването на съответствие между „степените на EIT“ и действия, предприети в рамките на пространството за висше образование

                        — принос за осъществяването на комуникацията на EIT; — участие в управлението на дейностите, координирани от EIT;

                        — участие в наблюдението и оценката на дейностите, координирани от ОЗИ и EIT;

               3.2.3.
                     Финансов принос от трети страни

               Предложението/инициативата:

               ◻
                     не предвижда съфинансиране от трети страни

                X предвижда следното съфинансиране от трети страни, като оценките са дадени по-долу:

               Бюджетни кредити в млн. евро (до 3-тия знак след десетичната запетая)

                        Години

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        ОБЩО

                        Да се посочи съфинансиращият орган

                        ОБЩО съфинансирани бюджетни кредити
                           20

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               3.3.
                     Очаквано отражение върху приходите

               ◻
                     Предложението/инициативата няма финансово отражение върху приходите.

               X
                     Предложението/инициативата има следното финансово отражение:

               ◻
                     върху собствените ресурси

               X
                     върху разните приходи

               Моля, посочете дали приходите са записани по разходни бюджетни редове. ◻

               млн. евро (до 3-тия знак след десетичната запетая)

                        Приходен бюджетен ред:

                        Отражение на предложението/инициативата

                        2021 г.

                        2022 г.

                        2023 г.

                        2024 г.

                        2025 г.

                        2026 г.

                        2027 г.

                        Позиция 6013

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               За целевите приходи да се посочат съответните разходни бюджетни редове.

                  01.02XX Бюджетни кредити, начислени от вноски от трети страни

               Други забележки (например метод/формула за изчисляване на отражението върху приходите или друга информация).

                  Трети държави могат да имат принос към програмата чрез споразумения за асоцииране. Условията, определящи равнището на финансовия принос, се определят в споразумения за асоцииране с всяка държава и трябва да осигуряват автоматична корекция на всеки значителен дисбаланс спрямо сумата, която субектите, установени в асоциираната държава, получават чрез участието си в програмата, като се вземат предвид разходите за управление на програмата.

                     (1)

                        Регламент (ЕО) № 294/2008 на Европейския парламент и на Съвета от 11 март 2008 г. за създаване на Европейски институт за иновации и технологии (ОВ L 97, 9.4.2008 г., стр. 1). Изменен с Регламент (ЕС) № 1292/2013 на Европейския парламент и на Съвета от 11 декември 2013 г. (ОВ L 347, 11.12.2013 г., стр. 174).

                     (2)

                        Предложение за Регламент на Европейския парламент и на Съвета за създаване на Рамковата програма за научни изследвания и иновации „Хоризонт Европа“ и за определяне на нейните правила за участие и разпространение на резултатите. COM (2018) 435 final.

                     (3)

                        Настоящата СИП обхваща периода 2014—2020 г.

                     (4)

                        ICF (2017), Оценка, стр. 36.

                     (5)

                        OВ L 97, 9.4.2008 г., стp. 1.

                     (6)

                        Позоваване на приетия преработен Регламент за EIT.

                     (7)

                        Съгласно член 58, параграф 2, буква а) или б) от Финансовия регламент.

                     (8)

                        COM (2018) 435 final.

                     (9)

                        Член 9, параграф 2, буква в), точка 2).

                     (10)

                        Подробности във връзка с методите на управление и позоваванията на Финансовия регламент могат да бъдат намерени на уебсайта BudgWeb:
                  https://myintracomm.ec.europa.eu/budgweb/EN/man/budgmanag/Pages/budgmanag.aspx

                     (11)

                        COM(2018) 323 final от 2.5.2018 г.

                     (12)

                        Многогод. = многогодишни бюджетни кредити / Едногод. = едногодишни бюджетни кредити.

                     (13)

                        ЕАСТ: Европейска асоциация за свободна търговия.

                     (14)

                        Държави кандидатки и, ако е приложимо, потенциални кандидатки от Западните Балкани.

                     (15)

                        Разходите за персонал на EIT и дял II са изчислени, като се прилага корекционният коефициент за Унгария (71,9), посочен в таблица 16 на стр. 5 от
                  https://ec.europa.eu/eurostat/documents/6939681/7070380/Annualreport2018.pdf/97053a94-29eb-4e93-8883-e826426e3d55

                     (16)

                        Техническа и/или административна помощ и разходи в подкрепа на изпълнението на програми и/или действия на ЕС (предишни редове BA), непреки научни изследвания, преки научни изследвания. Това представлява максимумът от сумата, разпределена за EIT от програмата, който ще бъде предназначен за административни разходи на Комисията.

                     (17)

                        Тези цифри са в съответствие с общата законодателна финансова обосновка на „Хоризонт Европа“, включваща само оправомощените служители в генералните дирекции през 2020 г., но не засягат евентуални специфични нужди от служители, работещи във връзка с EIT през периода 2021—2027 г.

                     (18)

                        ДНП = договорно нает персонал; МП = местен персонал; КНЕ = командирован национален експерт; ПНА = персонал, нает чрез агенции за временна заетост; МЕД = младши експерт в делегация.

                     (19)

                        Подтаван за външния персонал, покрит с бюджетните кредити за оперативни разходи (предишни редове BA).

                     (20)

                        Двустранните споразумения за асоцииране все още не са уточнени. Финансовият принос от асоциираните държави ще бъде в допълнение към сумите, представени в настоящата законодателна финансова обосновка.

    ---documentbreak---

               ЕВРОПЕЙСКА КОМИСИЯ
            Брюксел, 11.7.2019
            COM(2019) 330 final
            ПРИЛОЖЕНИЕ
            към
            Предложение за Решение на Европейския парламент и на Съвета
            относно Стратегическата иновационна програма на Европейския институт за иновации и технологии (EIT) за периода 2021—2027 г.: стимулиране на таланта и капацитета на Европа за иновации
            {SEC(2019) 275 final} - {SWD(2019) 330 final} - {SWD(2019) 331 final}

               ПРИЛОЖЕНИЕ

               Съдържание

               1.Въведение

               1.1.EIT: основен инструмент на ЕС в областта на иновациите

               1.2.Ключови силни страни

               1.3.Основни предизвикателства

               2.Вдигане на летвата: EIT през2021—2027 г.

               2.1.Цели

               2.2.Място в рамките на „Хоризонт Европа“

               3.Стимулиране на таланта и капацитета на Европа за иновации

               3.1.Общности на знание и иновации

               3.2.Подпомагане на капацитета за иновации на висшето образование

               3.3.Междутематични дейности на EIT

               3.4.Реализация

               3.5.Полезни взаимодействия и допълване с други програми

               4.Ресурси

               4.1.Бюджетни нужди

               4.2.Въздействие (наблюдение и оценка)

               5.Приложение 1A

               6.Приложение 1Б

               1.Въведение

               С настоящата стратегическа иновационна програма (СИП) се определят стратегията и приоритетите на Европейския институт за иновации и технологии (EIT) за периода 2021—2027 г. Тя представлява основният документ на EIT по отношение на политиките за следващия програмен период и определя неговите цели и ключови дейности, очакваните резултати и необходимите ресурси. Чрез СИП се осигурява необходимото привеждане в съответствие на EIT с [предложението за програма „Хоризонт Европа“], която е рамковата програма на Съюза за подпомагане на научните изследвания и иновациите за периода 2021—2027 г. Освен това тя гарантира подходящи полезни взаимодействия и допълване между дейностите на EIT и други инициативи, политики и инструменти на Съюза.

               СИП за периода 2021—2027 г. почива на оценката на въздействието, извършена от Европейската комисия. В нея се взема под внимание проекта на СИП, изготвен от управителния съвет на EIT и представен на Европейската комисия на 20 декември 2017 г. съобразно предвиденото в Регламента за EIT
                  1
               . В нея са отразени също така новото [предложение за „Хоризонт Европа“] на Европейската комисия от юни 2018 г., и по-специално ключовата роля на EIT като част от стълб [„Иновативна Европа“] (стълб III) и неговият принос за справяне с глобалните предизвикателства, включително поставените цели във връзка с изменението на климата, и за конкурентоспособността на европейската промишленост (стълб II), както и за високите научни постижения (стълб І). СИП се опира на извлечените поуки от последните години от дейността на EIT и на резултатите от обширен процес на консултации с ключови заинтересовани страни.

               В СИП се взема под внимание стратегическото планиране на „Хоризонт Европа“, за да се гарантира съгласуваност с дейностите, предвидени в рамковата програма, и с други релевантни програми на Съюза, както и съвместимост с приоритетите и ангажиментите на ЕС и да се увеличат взаимното допълване и полезните взаимодействия с националните и регионалните приоритети и програми за финансиране.

               1.1.EIT: основен инструмент на ЕС в областта на иновациите

               EIT бе създаден през 2008 г. с цел да допринася за устойчив икономически растеж и конкурентоспособност чрез засилване на иновационния капацитет на държавите членки и на Европейския съюз. Той бе пионер по отношение на интегрирането на образованието, стопанската дейност и научните изследвания (триъгълник на знанието) в обединение със силен акцент върху предприемаческия талант и иновационните умения. Междинната оценка на EIT, извършена през 2018 г., потвърди, че основната обосновка за съществуването на EIT продължава да бъде валидна и че моделът на ориентирана към иновациите интеграция на триъгълника на знанието остава актуален.

               За едно десетилетие от създаването на EIT темпът на иновиране нарасна драстично. Иновациите трансформират икономическите сектори, като разтърсват съществуващите предприятия и създават безпрецедентни възможности. Предвид променящия се световен икономически ред и нарастващата международна конкуренция се увеличава зависимостта на ЕС от наличието на таланти и тяхната способност да иновират. Съвместното проектиране, сътрудничеството и съвместното създаване между различни дисциплини, както и между образованието, стопанската дейност и научноизследователската дейност са по-важни от всякога днес, така че да се даде принос за справянето с глобалните предизвикателства, свързани с изменението на климата и неустойчивото използване на природните ресурси, цифровата трансформация, демографските промени или бъдещето на здравеопазването и храните.

               С [предложението за „Хоризонт Европа“] за нова Рамкова програма в подкрепа на научните изследвания и иновациите за периода 2021—2027 г. Европейската комисия пое твърд ангажимент да увеличи още повече потенциала за иновации на Европа, така че тя да може да отговори на предизвикателствата на бъдещето. Отличителната роля на EIT за насърчаването на иновациите чрез обединяване на усилията на бизнеса, образованието, научните изследвания, публичните органи и гражданското общество се подсилва от мястото, което му е отредено в [стълба „Иновативна Европа“] на [предложението за „Хоризонт Европа“]. [Предложението за „Хоризонт Европа“] отразява нарастващите амбиции на ЕС в областта на иновациите и необходимостта от постигане на резултати в тази насока.

               1.2.Ключови силни страни

               След създаването си EIT се наложи постепенно като ефикасен инструмент за намиране на решения на обществените предизвикателства. Той действа главно чрез общностите за знания и иновации (ОЗИ), които представляват широкомащабни европейски партньорства между образователни и учебни заведения, предприятия и научноизследователски организации. Понастоящем има осем ОЗИ, които извършват дейност в следните области: изменение на климата, цифрова трансформация, енергия, храни, здравеопазване, суровини, градска мобилност и производство с добавена стойност (вж. фигура 2).

               Всяка ОЗИ е организирана около пет до десет центъра за съвместно ползване (ЦСП
                  2
               ), чието предназначение е да действат като географски центрове за практическото интегриране на триъгълника на знанието. Те са организирани и структурирани според съответния им национален и регионален иновационен контекст и използват паневропейска мрежа от съществуващи лаборатории, кабинети или учебни комплекси на основните партньори на ОЗИ.

               ОЗИ имат за цел да управляват портфейли от дейности на триъгълника на знанието, включващи:

               ·дейности за образование и обучение със силни предприемачески елементи с цел обучаване на следващото поколение таланти, включително разработването и изпълнението на програми, получили обозначението на EIT
                  3
               , по-специално на магистърско и докторско равнище;

               ·дейности за подкрепа на иновациите с цел разработване на иновативни продукти, процеси и услуги, насочени към конкретна възможност за развиване на стопанска дейност;

               ·дейности за създаване и подкрепа на предприятия, като например ускорителни схеми за подпомагане на предприемачите да превръщат идеите си в успешни начинания и даване тласък на процеса на растеж.

               ОЗИ представляват динамични екосистеми за иновации, които водят до резултати от най-различно естество (вж. фигура 1 по-долу).

               Фигура 1: резултати от дейността на EIT до настоящия момент; източник: EIT

               Образованието и обучението, както и развиването на талантите и уменията стоят в основата на модела на EIT. Никое друго действие на ЕС в областта на иновациите не включва висшето образование във веригата на стойност на иновациите в толкова висока степен, колкото EIT. Дейностите на EIT във връзка с образованието имат ключово значение за изграждането на високо квалифицирани иноватори, притежаващи силен предприемачески дух. До 2017 г. над 1700 души са завършили успешно магистърска и/или докторска програма, получила обозначението EIT, и хиляди са участвали в различни образователни дейности и формати в областта на предприемачеството и иновациите.

               Съсредоточаването върху глобалните предизвикателства посредством интегрирането на триъгълника на знанието отличава EIT от останалите инструменти, свързани с иновациите. Чрез предоставянето на безвъзмездни средства на ОЗИ за срок до 15 години EIT постига резултати по дългосрочната си цел — справяне с глобалните предизвикателства посредством иновативни продукти и услуги и осигуряване на конкретни ползи за обществото и гражданите ни. Наред с това EIT е поставил за цел на ОЗИ да придобият финансова устойчивост след 15 години — уникална характеристика, която прави от тях инструмент за иновации, ориентиран към бизнеса и постигането на резултати. При тези условия ОЗИ трябва да разработват и прилагат стратегии, водещи до приходи, така че да могат да запазят екосистемата си за иновации и след срока на споразумението за отпускане на безвъзмездни средства.

               Подходът на EIT допринася както за инкременталните (постепенни), така и за подривните (революционни) иновации с цел да бъде ефикасно преодоляна неефективността на пазара и да се спомогне за преобразуването на промишлените отрасли. Той дава възможност за създаването на дългосрочни бизнес стратегии за справяне с глобалните предизвикателства и спомага за създаването на рамковите условия със съществено значение за растежа на добре функциониращите екосистеми за иновации и за процъфтяването на иновациите.

               EIT осигурява ефикасна и ефективна платформа за създаване, разрастване и управление на ОЗИ със значителни мрежови ефекти и положителни външни последици (вж. фигура 2 по-долу). Първата вълна ОЗИ (EIT — Цифрови технологии, EIT — ОЗИ „Климат“ и EIT — Иновативна енергетика), чието начало бе поставено през 2009 г., са вече добре установени и развити, като след 2024 г. техните рамкови споразумения за партньорство ще приключат в съответствие с максималния срок за отпускане на безвъзмездни средства. Второто и третото поколение ОЗИ (EIT — Здраве и EIT — Суровини (2014 г.), EIT — Храни (2016 г.) са в процес на развитие. Двете ОЗИ, създадени през декември 2018 г., EIT — Градска мобилност и EIT — Производство, ще започнат да функционират през 2019 г.

               Фигура 2: Общности за знания и иновации на EIT; източник: Европейска комисия

               Със своите осем ОЗИ с над 1000 партньори от сферата на стопанската дейност, научните изследвания и образованието EIT е най-голямата екосистема за иновации, подпомагана от ЕС. EIT е оказал подкрепа на над 1200 стартиращи и иновативни предприятия, благодарение на което тези дружества са привлекли над 890 милиона евро външно финансиране, а подпомаганите стартиращи предприятия са създали над 6000 работни места. Повече от 50 % от партньорите от ОЗИ са от стопанския сектор (промишленост, МСП и стартиращи предприятия), което е доказателство за близостта до пазара. Нарастването на броя на партньорите във всяка ОЗИ показва привлекателността и дългосрочния потенциал на модела на EIT. До 2019 г. в ОЗИ към EIT участват над 600 предприятия, 250 висши учебни заведения, 200 научноизследователски организации и над 50 организации на гражданското общество и държавни органи.

               На фона на продължаващите регионални различия в постиженията в областта на иновациите, през 2014 г. EIT постави началото на Регионална иновационна схема (РИС) с цел да разшири регионалния си обсег, така че да обхване държавите, които са скромни и умерени новатори. Чрез РИС EIT разпростря дейностите си в цяла Европа и сега предлага на регионите с ниски резултати в областта на иновациите възможност да се включат в дейности по линия на триъгълника на знанието като част от някоя от ОЗИ. Това е отразено и в процента на финансирането на EIT, отпуснато за партньорите от ЕС–13 (8,3 % в сравнение с 4,8 % при „Хоризонт 2020“, считано от 2018 г.).

               Фигура 3: EIT в Европа; източник: EIT, 2018 г.

               EIT успя да остане гъвкав и да разработи принципите и правилата за управление, необходими за успешното ръководство на неговите ОЗИ в общата рамка на „Хоризонт 2020“, в съответствие с Регламента за EIT. Неговата оперативна самостоятелност му позволи да изпробва и да приложи ефективно редица нововъведения в управлението на неговите бенефициери, като например механизъм за конкурентно финансиране, цели за финансова устойчивост и специфични ключови показатели за ефективност.

               1.3.Основни предизвикателства

               EIT е част от общата рамка на „Хоризонт Европа“, сред чиито цели са: да се постигне научно, икономическо/технологично и обществено въздействие, така че да се укрепят научната и технологичната база на Съюза; да се осъществят стратегическите приоритети на Съюза, да се насърчи неговата конкурентоспособност във всички държави членки, включително конкурентоспособността на неговата промишленост, и да се допринесе за справянето с глобалните предизвикателства, включително целите за устойчиво развитие. Ключово условие за постигането на успех в това начинание е да се отговори на постоянната необходимост от увеличаване на капацитета за иновации в целия Съюз. ЕС е изправен по-конкретно пред три предизвикателства, които ще ръководят действията на EIT през периода 2021—2027 г., като те намират отражение в общите му цели.

               На първо място, съвременните икономики почиват все повече на уменията и способностите на хората и организациите да превръщат идеите в продукти и услуги. В днешно време иновативните умения и предприемаческата култура имат определящо значение, най-вече в сферата на технологиите и науката, но все повече и в други дисциплини. Налице е силна нужда от допълнително увеличаване на капацитета за иновации на висшите учебни заведения в Европа. EIT е в уникална позиция да постигне резултати в това отношение в рамките на „Хоризонт Европа“.

               На второ място, физическата близост е ключов благоприятстващ фактор за иновациите. Инициативите, насочени към развиването на мрежи, свързани с иновациите, и към предоставянето на услуги в помощ на изграждането, споделянето и предаването на знания, играят ключова роля за насърчаване на взаимодействията между стопанския сектор, академичните среди, научноизследователските организации, правителствата и частните лица. При все това постигнатото в сферата на научните изследвания и иновациите варира значително в ЕС, както е видно от годишния сравнителен доклад на ЕС за иновациите. От решаващо значение е иновативната дейност да бъде приобщаваща и да има корени на местно равнище. Благодарение на своя ориентиран към местните условия (локализиран) подход дейностите на EIT са добре адаптирани да допринасят за укрепването на местните екосистеми за иновации.

               И накрая, динамичните екосистеми за иновации се нуждаят от комбинация от знания, инфраструктура и талант. За да се гарантира правилно и ефикасно инвестиране на оскъдните ресурси в научни изследвания и иновации, трябва да са налице рамкови условия за сътрудничество между европейските научни изследвания, образование и иновации, а също така и силни полезни взаимодействия. Все по-задълбоченото интегриране на триъгълника на знанието чрез съществуващите и новите ОЗИ е доказан начин да се стимулира създаването на среда, благоприятстваща иновациите, като това е водеща цел за EIT.

               2.Вдигане на летвата: EIT през2021—2027 г.

               Като неразделна част от програмата „Хоризонт Европа“ EIT ще допринася за постигането на нейните основни цели и приоритети. ОЗИ ще бъдат част от институционализираните европейски партньорства, което означава, че ще следват набор от принципи и критерии, свързани с жизнения им цикъл, за да се гарантира по-съгласуван и открит подход, насочен към постигането на въздействие. Поради това общите цели на EIT отразяват цялостната роля на EIT в рамките на програма „Хоризонт Европа“ и мястото му в [стълба „Иновативна Европа“].

               2.1.Цели

               Основните области на интервенция от страна на EIT са определени в [предложението за програма „Хоризонт Европа“]. EIT ще продължи да подпомага своите общности за знания и иновации (ОЗИ), за да се укрепят екосистемите за иновации, които спомагат за справяне с глобалните предизвикателства. За тази цел EIT ще поощрява интегрирането на образованието, научните изследвания и стопанската дейност, създавайки по този начин благоприятни условия за иновации, ще насърчава и подкрепя ново поколение предприемачи и ще стимулира създаването на иновативни дружества в тясно взаимодействие и взаимно допълване с Европейския съвет по иновациите (ЕСИ). Като прави това, той по-специално:

               (1)ще укрепва устойчивите екосистеми за иновации в цяла Европа;

               (2)ще насърчава иновациите и предприемачеството чрез по-добро образование;

               (3)ще представя на пазара нови решения на глобалните предизвикателства.

               С оглед на установените предизвикателства, пред които е изправен EIT (описани в раздел 1.3.), и с цел да се допринесе за постигането на горепосочените му основни цели, предвидени в [предложението за програма „Хоризонт Европа“], специфичните цели на EIT за периода 2021—2027 г. са:

               а)да засили въздействието на ОЗИ и на интегрирането на триъгълника на знанието;

               б)да повиши иновационния капацитет на сектора на висшето образование чрез насърчаване на институционални промени във висшите учебни заведения (ВУЗ);

               в)да разшири регионалния обхват на EIT с цел да се преодолеят регионалните различия в иновационния капацитет в целия ЕС.

               2.2.Място в рамките на „Хоризонт Европа“

               Чрез постигането на поставените цели EIT ще допринесе за цялостното научно, икономическо/технологично и обществено въздействие на „Хоризонт Европа“. Той ще продължи да укрепва екосистемите за иновации, които спомагат за справянето с глобалните предизвикателства, като насърчава интегрирането на триъгълника на знанието в областите на дейност на ОЗИ. Чрез процеса на стратегическо планиране на „Хоризонт Европа“ ще се осигури по-добро хармонизиране на дейностите на EIT с останалата част от „Хоризонт Европа“. Със своите доказани резултати EIT ще играе важна роля в рамките на стълб „Иновативна Европа“.

               Наличието на силни полезни взаимодействия между EIT и Европейския съвет по иновациите ще е от ключово значение за въздействието на стълб [Иновативна Европа]. EIT и ЕСИ ще провеждат взаимнодопълващи се дейности с цел рационализиране на подкрепата, предоставяна на иновативните предприятия. Опирайки се на експертния опит на своите ОЗИ, EIT ще предоставя на бенефициерите, получаващи финансиране по линия на ЕСИ, услуги за ускоряване на бизнеса и обучения.

               Освен това EIT ще улеснява достъпа на бенефициерите на ЕСИ до екосистемите за иновации на ОЗИ и до съответните участници в триъгълника на знанието. По този начин бенефициерите на ЕСИ ще могат да участват активно в дейностите на ОЗИ, както и да се възползват от услугите на ОЗИ. Едновременно с това бенефициерите на EIT ще могат да кандидатстват за инструментите на ЕСИ, когато не е възможно да получат подкрепа от ОЗИ на EIT. ЕСИ може да помага на подкрепяни от ОЗИ стартиращи предприятия с висок потенциал за растеж да се разрастват бързо. По-специално, ако бъдат избрани от ЕСИ, най-иновативните предприятия, подкрепяни от ОЗИ, ще могат да се възползват от смесената финансова подкрепа, предоставяна от инструмента „Ускорител“ на ЕСИ, и/или от финансовата подкрепа, предоставяна от инструментите на InvestEU.

               EIT ще гарантира по-солидни полезни взаимодействия и с програмите и инициативите, обхванати от стълб [„Високи постижения в научната област“], за да се ускори трансфера на знания, придобити вследствие на фундаментални научни изследвания, в конкретни приложения, които са от полза за обществото. Що се отнася по-специално до действията „Мария Склодовска-Кюри“ (ДМСК), EIT ще оказва съдействие за развиването на иновационните и предприемаческите умения на стипендиантите на ДМСК.

               EIT ще допринася за стълб [„Глобални предизвикателства и конкурентоспособност на промишлеността“] и ще допълва съответните дейности за справяне с глобалните предизвикателства и повишаване на конкурентоспособността на ЕС в световен мащаб. По-специално, чрез своите ОЗИ EIT ще се стреми да допринася за съответните мисии и тематични клъстери и други европейски партньорства, в частност като оказва подкрепа за мерките в областта на търсенето и като предоставя услуги по използване на резултатите с цел насърчаване на трансфера на технологии и ускоряване на търговската реализация на постигнатите резултати.

               EIT ще осигури съгласуваност с направлението „Европейски екосистеми за иновации“ на програма „Хоризонт Европа“. По-специално EIT ще участва активно в дейностите на форума на ЕСИ и ще установи връзки между общността на ЕИТ и съответните дейности в подкрепа на екосистемите за иновации, за да се избегне дублирането и да се гарантират съгласуваност и взаимно допълване на действията.

               Освен това ще бъдат проучени възможностите за полезни взаимодействия между частта „Обмен на високи постижения“ на програма „Хоризонт Европа“ и дейностите за популяризиране, подкрепяни от EIT. По-специално, като целева група, към която са ориентирани дейностите на EIT за популяризиране, държавите, към които е ориентирана част „Обмен на високи постижения“ на програма „Хоризонт Европа“, ще могат да се възползват от експертния опит и подкрепата на EIT, за да развиват дейности надолу по веригата (т.е. близо до пазара).

               3.Стимулиране на таланта и капацитета на Европа за иновации

               Стратегията на EIT за периода 2021—2027 г. ще се ръководи от идеята за засилване на ролята на EIT чрез поставяне на акцент върху действия, с които той ще придаде стойност на равнището на ЕС и ще допринесе за постигането на целите на „Хоризонт Европа“. На първо място, EIT ще продължи да подпомага капацитета и екосистемите за иновации както посредством по-нататъшно развиване и разширяване на ОЗИ, така и чрез създаването на нови ОЗИ. На второ място, въз основа на собствения си опит от интегрирането на триъгълника на знанието EIT ще оказва пряка подкрепа за развиването на предприемаческия и иновационния капацитет в сферата на висшето образование. И накрая, като си служи с по-ефективни междусекторни мерки, EIT ще гарантира увеличаване на своето въздействие на равнището на ЕС. Освен това EIT ще подобри действията си в редица области с цел да повиши тяхната ефективност, ефикасност и въздействие.

               3.1.Общности на знание и иновации

               (1)Подкрепа за съществуващите ОЗИ

               Интегрирането на триъгълника на знанието от EIT и ОЗИ на равнището на ЕС, на държавите членки и на регионално и местно равнище ще се запази като основна задача с цел да се укрепят екосистемите за иновации, така че те да станат устойчиви, и да се разработят нови решения на глобалните предизвикателства. EIT ще продължи да оказва подкрепа за група ОЗИ (вж. фигура 2) и допълнително ще усъвършенства предлаганата от него успешна платформа за тяхното създаване, развиване и управление. ОЗИ ще продължат да функционират чрез центрове за съвместно ползване (ЦСП). ОЗИ ще продължат да работят за постигане на финансова стабилност, така че да достигнат в дългосрочен план финансова независимост от безвъзмездните средства, предоставяни от EIT (най-късно след 15 години), чрез привличане на публични и частни инвестиции.

               EIT ще задели голяма част от бюджета си за оказване на подкрепа на ОЗИ. Той ще наблюдава и анализира постиганите от тях резултати и ще гарантира, че те работят за изпълнението на целите на EIT и на програмата „Хоризонт Европа“. Освен финансовата подкрепа, като се опира на натрупания опит, EIT ще упражнява стратегически надзор върху ОЗИ и ще дава насоки по хоризонтални и специфични въпроси, включително относно установяването на полезни взаимодействия в рамките на „Хоризонт Европа“ и с други инициативи на ЕС. По-специално EIT ще оказва подкрепа на ОЗИ в създаването на взаимовръзки и насърчаването на съвместни дейности със съответните европейски партньорства и с други релевантни инициативи и програми на Съюза.

               Освен това той ще наблюдава предоставянето на обозначението на EIT на програми за образование и обучение на ОЗИ и ще търси по-ефективен механизъм за гарантиране на качеството, включително чрез външно признаване и акредитация на обозначението на ЕИТ.

               EIT ще улеснява споделените услуги за ОЗИ и обмена на опит и добри практики между ОЗИ и ще насърчава сътрудничеството помежду им (съвместни дейности на различни ОЗИ) както по тематични, така и по хоризонтални въпроси. Потенциалът на съвместните дейности на различни ОЗИ е най-голям, когато няколко ОЗИ работят по общи приоритети на политиката на ЕС, за които не съществуват специални ОЗИ. Обединяването на усилията на различните ОЗИ в рамките на специфични съвместни действия, които са от взаимна полза, има голям потенциал за полезни взаимодействия и EIT ще стимулира такива дейности и ще взема активно участие при определянето на съдържанието и структурата на съвместните дейности на различни ОЗИ. Той ще наблюдава изпълнението на съвместните дейности на различни ОЗИ, както и постигнатите резултати с цел да направи тези дейности неразделна част от стратегиите на ОЗИ.

               (2)Увеличаване на регионалното въздействие на ОЗИ

               EIT ще увеличи още повече регионално си въздействие чрез по-голяма отвореност към потенциални партньори и заинтересовани лица и по-ясно структурирана регионална стратегия на ОЗИ, включително посредством връзки към съответните стратегии за интелигентно специализиране.

               Регионалната иновационна схема на EIT, ръководена от EIT и изпълнявана от ОЗИ, функционираше до настоящия момент на доброволна основа. От 2021 г. нататък РИС на EIT ще стане неразделна част от многогодишната стратегия на ОЗИ. EIT ще продължи да дава насоки и да оказва подкрепа на ОЗИ при изготвянето на многогодишните стратегии за РИС на EIT и тяхното изпълнение. Дейностите по РИС на EIT ще продължат да се осъществяват с повишена подкрепа за капацитета за иновации на държавите и регионите, показващи недостатъчни резултати в сферата на иновациите. Бюджетът на EIT, предвиден за изпълнението на дейностите по РИС на EIT, ще представлява поне 10% от общото финансиране, предоставяно от EIT в подкрепа на ОЗИ, с което ще се увеличи броят на партньорите на ОЗИ от целевите региони. Дейностите, подкрепяни чрез РИС, ще имат за цел:

               ·да повишават капацитета за иновации на местната екосистема посредством дейности по изграждане на капацитет и по-тясно взаимодействие между местните участници в процеса на иновации (клъстери, мрежи, регионални органи, висши учебни заведения, научноизследователски организации, институции за ПОО);

               ·да изграждат връзки между местните и паневропейските екосистеми за иновации чрез сътрудничество с ОЗИ на EIT и техните центрове за съвместно ползване.

               Наред с това, за да се гарантира по-задълбочено интегриране на ОЗИ в местните екосистеми за иновации, от всяка ОЗИ ще се изисква да разработи и приложи стратегия, насочена към укрепване на отношенията с регионалните и местните участници в процеса на иновации, като EIT ще наблюдава активно прилагането на стратегията. В многогодишната стратегия и бизнес плана на ОЗИ следва да бъде интегриран ориентиран към местните условия подход към иновациите, който да се опира на ЦСП (и РИС) на ОЗИ и по този начин да се използва ролята им на портал за достъп до дадена общност за знания и иновации и за взаимодействие с партньорите в ЦСП. ОЗИ следва да покажат, че са свързани с местните стратегии за интелигентно специализиране и с дейностите на съответни тематични платформи и междурегионални инициативи, в това число и управляващите органи на ЕСИ фондове. EIT ще извършва наблюдение и върху начина на функциониране на ЦСП и как те се интегрират в местните екосистеми за иновации.

               (3)Поставяне на началото на нови ОЗИ

               С цел да допринесе за справяне с новите и нововъзникващите глобални предизвикателства EIT ще постави началото на нови ОЗИ в приоритетни области, подбрани въз основа на критерии, чрез които ще се оценяват, наред с други аспекти, релевантността им за приоритетите на политиките на програма „Хоризонт Европа“ и техният потенциал и добавена стойност, които да бъдат реализирани чрез модела на EIT. При стартирането на нови ОЗИ ще се вземат под внимание стратегическото планиране на „Хоризонт Европа“ и отпуснатия за EIT бюджет за периода 2021—2027 г. Приложимите критерии за подбора на европейски партньорства, установени в приложение III към [Регламента за програма „Хоризонт Европа“], ще бъдат включени в поканата за представяне на предложения за ОЗИ и спазването им ще бъде преценено при оценяването.

               Списъкът на приоритетните области за бъдещите ОЗИ се съдържа в приложение 1А към настоящата СИП.

               Въз основа на предложение на управителния съвет на EIT и на неговия анализ се предлага през 2022 г. да бъде поставено началото на ОЗИ в областта на културните и творческите индустрии (КТИ), като за целта през 2021 г. ще бъде публикувана покана за представяне на предложения. Тази приоритетна област се допълва в най-голяма степен с осемте ОЗИ, които EIT вече е създал, както и с потенциалните приоритетни области за другите европейски партньорства, които ще бъдат започнати в рамките на „Хоризонт Европа“. КТИ са сектор с голям потенциал за растеж, много инициативи по места и силен интерес на гражданите. Те са силно интегрирани в местните и регионалните си екосистеми. Този сектор обаче е все още силно разпокъсан и новаторите и създателите на предприятия нямат необходимите предприемачески и новаторски умения. Чрез своя подход за интегриране на триъгълника на знанието, дългосрочна перспектива и ориентиран към местните условия подход евентуална ОЗИ би била най-доброто средство за преодоляване на тези препятствия. В приложение 1Б към настоящата СИП се съдържа информационен документ, обобщаващ предизвикателствата в сектора на КТИ и очакваното въздействие от бъдещата ОЗИ.

               Като се има предвид предложеният бюджет за EIT, през 2025 г. би могло да се постави началото на втора нова ОЗИ, като поканата за представяне на предложения за нея ще се публикува през 2024 г., след изменение на приложение 1А, за да се добави нова(и) приоритетна(и) област(и). Приоритетната(ите) област(и) ще бъде(ат) подбрани, като се вземат под внимание предложенията на управителния съвет на EIT. В тези предложения ще се вземат предвид приоритетните области, които ще бъдат посочени в стратегическия план за научни изследвания и иновации на „Хоризонт Европа“, и критериите за подбор на европейските партньорства, и по-специално отвореност, прозрачност, добавена стойност от ЕС, съгласуваност и полезни взаимодействия. Критериите за подбор на новите ОЗИ ще бъдат приведени в съответствие с тези в „Хоризонт Европа“. Те ще имат за цел също така да помагат за изпълнението на приоритетите на политиките на ЕС, като например мисии и цели за устойчиво развитие. Възможно е да бъдат подбрани и други нови ОЗИ, ако към бюджета, предвиден за EIT, бъдат предоставени допълнителни средства.

                        EIT:

                        ·ще укрепва екосистемите за иновации, като продължава да оказва подкрепа на съществуващите ОЗИ по отношение на глобалните предизвикателства посредством интегриране на триъгълника на знанието;

                        ·ще определи области за сътрудничество между различните ОЗИ по теми от стратегическо и политическо значение и ще насърчава засилването на това сътрудничество;

                        ·ще гарантира разработването и изпълнението от ОЗИ на стратегия за установяване на сътрудничество и полезни взаимодействия със съответните европейски партньорства и с други релевантни инициативи и програми на Съюза;

                        ·ще гарантира, че ОЗИ прилагат приобщаващ подход, насочен към укрепване на техните взаимоотношения с националните, регионалните и местните участници в процеса на иновации;

                        ·ще гарантира по-широко регионално въздействие в резултат от дейностите по РИС на EIT, както и тяхното пълно интегриране в многогодишните стратегии на ОЗИ;

                        ·ще постави началото на нови ОЗИ в подбрани тематични области от стратегическо значение, като започне с ОЗИ в областта на културните и творческите индустрии, която ще стартира през 2022 г.

               3.2.Подпомагане на капацитета за иновации на висшето образование

               Посредством модела за интегриране на триъгълника на знанието EIT спомогна за преодоляване на трайното разделение между висшето образование, научноизследователската дейност и иновациите. По-специално EIT е ключов инструмент за развиването на човешкия капитал, благодарение на ясния акцент, който поставя върху образованието, насочено към предприемачеството. Въздействието на EIT обаче остава ограничено до партньорите на ОЗИ.

               За да подпомогнат в по-широка степен иновациите, висшите учебни заведения в Европа трябва да бъдат иновативни и предприемчиви в подхода си към образованието, научните изследвания и ангажимента към бизнеса, както и към местните екосистеми за иновации в широк смисъл, включително гражданското общество.

               Превръщането на висшите учебни заведения в по-иновативни и предприемчиви организации изисква ясна стратегия, методологическа рамка и заделяне на ресурси. Благодарение на своя опит EIT е в изключително добра позиция да оказва подкрепа за развиването на предприемачески капацитет и капацитет за иновации от ВУЗ в рамките на „Хоризонт Европа“.

               Дейностите ще се изпълняват от EIT чрез ОЗИ, като това ще става по открит и целенасочен начин, който ще има за цел да се повиши капацитета за иновации във висшето образование, за да може по-голям брой висши учебни заведения да се включат във веригите за създаване на стойност и екосистемите за иновации. Тези дейности ще допълват интервенциите на EIT в областта на образованието и ще бъдат неразделна част от дейностите по интегриране на триъгълника на знанието на ОЗИ, по-специално като ги правят по-отворени и по-достъпни и за други освен партньорите на ОЗИ. Въздействието на EIT ще надхвърли ОЗИ и ще допринесе за основната мисия на EIT — да насърчава устойчивия икономически растеж и конкурентоспособността чрез увеличаване на капацитета за иновации на държавите членки, в съответствие с целите на програма „Хоризонт Европа“ за насърчаване на предприемаческите и иновационните умения в перспективата на учене през целия живот, включително увеличаване на капацитета на ВУЗ в цяла Европа.

               Подкрепата, оказвана от EIT, ще се опира на инициативи на политиката, като рамките HEInnovate (иновации във висшето образование)
                  4
                и RIIA
                  5
               , които са доказали значимостта си в редица ВУЗ-ове и държави членки в целия ЕС. EIT ще разработи спомагателните дейности в тясно сътрудничество с Комисията и ще гарантира съгласуваност и допълване със съответните дейности по програма „Хоризонт Европа“, „Еразъм“ и други програми. Конкретните подробности във връзка с процеса на изпълнение и постигане на поставените цели ще бъдат доразвити и уточнени през първите три години, като по време на тази пилотна фаза ще бъдат предмет на наблюдение и оценка, преди да бъдат приложени в по-широк мащаб.

               EIT ще има ръководна и координационна роля при изпълнението и наблюдението на дейностите, които ще се осъществяват от ОЗИ. Особено внимание ще се отделя за осигуряването на: приобщаващ подход с цел привличането на ВУЗ-ове извън партньорите на ОЗИ; интердисциплинарен и междусекторен подход; и връзка със стратегията за интелигентно специализиране на Европейската комисия, както и със съответни тематични платформи и РИС на EIT.

               EIT ще обвърже подкрепата си за развиването на капацитет за иновации във висшето образование с обозначението на EIT, което понастоящем се присъжда на образователните програми на ОЗИ. По-специално участващите висши учебни заведения ще могат да се включат в използването на обозначението на ЕИТ. Наред с това EIT ще разшири приложението на обозначението на EIT, така че то да се прилага и за дейности за учене през целия живот, включващи и достигащи до по-широка целева група от студенти, по-възрастни учащи лица и институции (включително институции за ПОО), които са извън ОЗИ. Прилагането на обозначението извън общността на EIT ще има по-силно структурно въздействие на всички равнища (индивид, програма и институция).

               EIT ще се насочи по-специално към ВУЗ-ове от държави с умерени и скромни резултати в областта на иновациите и към други слабо представящи се региони, които желаят да постигнат по-сериозни резултати в сферата на иновациите и да подобрят стратегиите си за интелигентно специализиране. EIT ще задели за тази мярка поне 25% от общия бюджет, предназначен за тези дейности.

                        EIT:

                        ·в сътрудничество с Комисията ще проектира и даде ход на дейности за подпомагане на развиването на капацитет за иновации във висшето образование, които ще се осъществяват чрез ОЗИ от 2021 г. нататък;

                        ·ще въведе информационна схема, за да стимулира ВУЗ-ове от държави с умерени и скромни резултати в сферата на иновациите да развиват капацитета си за иновации;

                        ·ще предостави конкретни насоки, експертен опит и наставничество за участващите висши учебни заведения;

                        ·ще укрепи статута и ще разшири приложното поле на обозначението на EIT отвъд ОЗИ, за да се включат и ВУЗ-овете, участващи в действието.

               3.3.Междутематични дейности на EIT

               (1)Комуникация

               EIT ще подобри комуникацията и видимостта си. С все по-големия си брой ОЗИ и ново действие в подкрепа на развитието на предприемачеството на ВУЗ, EIT ще засили усилията си да получи по-широко признание като марка за качество за иновациите. Това управление на марката, както и по-добрата комуникация са от решаващо значение, особено по отношение на гражданите, тъй като иновациите, произтичащи от работата на EIT, спомагат да се докаже конкретното въздействие на инвестициите на ЕС чрез Европейската рамкова програма за научни изследвания и иновации. EIT ще прилага подобрена брандинг стратегия спрямо основните си заинтересовани участници (ВУЗ, научноизследователски организации, предприятия и др.) във всички държави членки и извън тях в съответствие с подхода за комуникация, предвиден в „Хоризонт Европа“.

               За да се осигури по-широко разпространение и по-добро разбиране на възможностите, предлагани от EIT, институтът ще проучи възможността за предоставяне на повече насоки и помощ по аспекти, свързани с участието в ОЗИ към EIT в цяла Европа чрез надграждане върху съществуващите информационни мрежи в цяла Европа.

               С цел да се гарантира, че голям брой заинтересовани страни от триъгълника на знанието на европейско, национално, регионално и местно равнище са осведомени за всички покани за предложения и финансирани проекти на EIT (и ОЗИ), поканите и проектите ще се публикуват и на европейския портал, посветен на възможностите за финансиране и за участие в търгове (Funding and Tender Opportunities), под рубриката „Хоризонт Европа“.

               EIT ще организира редовни срещи на групата на представителите на държавите членки и на съответните служби на Комисията поне два пъти годишно, за да осигури подходяща комуникация и поток на информация към държавите членки и на равнище ЕС, а също и за да ги информира редовно за резултатите и постиженията на дейностите, финансирани от EIT. Групата на представителите на държавите членки също ще осигурява подходяща подкрепа за изграждане на връзки между подпомаганите от EIT дейности и националните програми и инициативи, включително с евентуално национално съфинансиране на тези дейности.

               EIT ще продължи да организира форума на заинтересованите страни на EIT и наградите на EIT с цел насърчаването на отношенията с европейските участници в триъгълника на знанието и отдаването на признание на най-обещаващите предприемачи и новатори в Европа.

               EIT ще продължи да направлява и да предоставя стратегически насоки на Общността на бившите възпитаници на EIT — EIT Alumni Community
                  6
                (в сътрудничество с управителния съвет на бившите възпитаници на EIT), за да оптимизира нейното въздействие върху предприемачите и обществото и да благоприятства трайното участие на нейните членове в дейностите, подкрепяни от EIT. През периода 2021—2027 г. тази общност ще продължи да се разраства, като към нея ще се добавят и бившите възпитаници, участващи в дейностите в подкрепа на капацитета за иновации на висшите учебни заведения.

               (2)Набелязване и обмен на добри практики със заинтересованите страни

               EIT играе ключова роля в разпространяването на добри практики и извлечени поуки. ОЗИ и проектите в подкрепа на иновационния и предприемаческия капацитет на ВУЗ са ценен източник на данни и на експериментални познания за създателите на политики, като предлагат примери за добри практики и подкрепа в разработването и осъществяването на политиката на ЕС в съответните им тематични области.

               До момента добрите практики и поуките, извлечени от работата на ОЗИ, не са систематизирани в достатъчна степен и не са разпространявани ефективно. В качеството си на партньор на създателите на политики и на цялата общност в сферата на иновациите, предоставящ им подкрепа в областта на познанията, EIT ще развива в още по-голяма степен ролята си на институт в сферата на иновациите, способен да открива, анализира, систематизира, споделя и осигурява използването на иновационните практики, поуки и резултати от дейностите, финансирани от EIT (образование и обучение, подкрепа за иновациите, подкрепа за предприемачеството) в по-широк мащаб. Тази дейност ще се опира на връзките и полезните взаимодействия с другите инициативи, включени в [стълб „Иновативна Европа“] на [предложението за „Хоризонт Европа“].

               (3)Международно сътрудничество

               В рамките на приложното поле на Регламента за EIT Институтът ще се стреми да разширява въздействието на своите дейности чрез международно сътрудничество и ще координира международните дейности на ОЗИ, финансирани от EIT. Ориентацията му ще бъде тясно свързана със съответните цели на индустриалната политика на Европейския съюз, както и с неговите приоритети в областта на научните изследвания и иновациите, като същевременно ще се осигурява европейска добавена стойност.

               При осъществяването на международно сътрудничество EIT, след консултиране с Комисията, ще насочва действията си към ефективното справяне с глобалните обществени предизвикателства посредством принос за съответните международни инициативи и за целите за устойчиво развитие, а така също чрез осигуряване на достъп до талантите и засилено предлагане и търсене на иновативни решения. EIT и ОЗИ ще планират и осъществяват своите международни дейности в тясно сътрудничество с Комисията, като съблюдават подхода на „Хоризонт Европа“ и други относими политики на ЕС и работят под надзора на управителния съвет на EIT.

                        EIT:

                        ·ще повиши видимостта си чрез по-добра брандинг стратегия по отношение на основните заинтересовани страни в държавите членки;

                        ·ще осигури видимост на подкрепата, оказвана от Европейския съюз;

                        ·ще проучи възможностите за използване на съществуващите информационни мрежи на ЕС и за осигуряване на координация на дейностите им, за да предоставя по-добри съвети и насоки на потенциалните партньори на ОЗИ към EIT;

                        ·ще организира редовни срещи на групата на представителите на държавите членки, за да осигури ефективна комуникация и обмен на информация с държавите членки;

                        ·ще повиши видимостта на действията си за гражданите и своята общност от заинтересовани страни посредством Форума на заинтересованите страни, наградите на EIT и Общността на бившите възпитаници на EIT;

                        ·ще набелязва, систематизира и ефективно ще споделя поуките и добрите практики, произтичащи от дейностите, финансирани от EIT; ще осъществява контакти с органите на държавите — членки на ЕС, както на национално, така и на регионално равнище, като установява структуриран диалог и координира усилията с цел да се набележат, споделят и разпространят добрите практики и извлечените поуки;

                        ·ще определя общата насоченост на международното сътрудничество на EIT и ОЗИ под надзора на управителния съвет на EIT при съблюдаване на стратегията на Комисията за международното сътрудничество в областта на научните изследвания и иновациите и като се консултира със съответните служби на Комисията.

               3.4.Реализация

               В този раздел са включени редица мерки, с които се цели да се адаптира и подобри настоящото функциониране на EIT и ОЗИ. Изпълнението на тези мерки на равнището на EIT ще се наблюдава от ефективен и стратегически управителен съвет на EIT, който ще осигурява необходимите стимули и контрол, включително чрез процеса на разпределяне на средствата, за да се гарантира изпълнението на мерките от ОЗИ.

               (4)Оперативен модел на ОЗИ

               EIT ще дава оперативни насоки и ще осъществява наблюдение върху ОЗИ във връзка със спазването на принципите на добро управление, на принципите и критериите, определени за европейските партньорства в Регламента за „Хоризонт Европа“, и привеждането в съответствие с приоритетите на „Хоризонт Европа“ с цел оптимизиране на тяхната ефективност и въздействие.

               Мерките за осигуряване на трайна отвореност на ОЗИ и прозрачност по време на изпълнението ще бъдат подобрени, по-специално чрез включване на общи разпоредби относно новите членове, придаващи стойност на партньорствата. Наред с това ОЗИ ще осъществяват дейностите си при пълна прозрачност. ОЗИ ще продължат да бъдат динамични партньорства, към които новите партньори, включително все по-голям брой МСП, ще могат да се присъединяват на базата на високи постижения и стратегическо съответствие. С цел да се ограничи концентрацията на финансиране и да се гарантира, че дейностите на ОЗИ се възползват от широка мрежа от партньори, процедурата по изготвяне на бизнес плана (включително определянето на приоритетите, подбора на дейностите и разпределението на средствата) ще бъде направена по-прозрачна и приобщаваща. На последно място, ОЗИ ще увеличат дела на поканите за представяне на предложения, особено за иновационните проекти, които са отворени за трети страни. Всички тези мерки ще увеличат броя на участващите субекти, свързани с дейностите на ОЗИ. И накрая, в редовните си доклади ОЗИ ще следва да докладват за участието на нови партньори.

               Като се има предвид, че ОЗИ работят по цялата верига на стойността на иновациите, те ще трябва да гарантират в своя бизнес план подходящ баланс на дейностите в областта на образованието, предприемачеството и иновациите. Дейностите на ОЗИ ще се осъществяват чрез стройна, ефикасна и икономически ефективна структура, която ще свежда до минимум административните и режийните разходи. EIT ще гарантира, че ОЗИ постигат очакваното въздействие посредством широк спектър от дейности, определени в бизнес плановете на ОЗИ и спомагащи ефективно за изпълнението на набелязаните цели.

               Изпълнението на поетите ангажименти от всеки от партньорите в ОЗИ по време на договорния срок на инициативата ще се гарантира чрез редовно съпоставяне на действителния принос на партньорите спрямо поетите ангажименти. EIT ще гарантира, че ОЗИ са въвели система за управление на риска за случаите, когато някои партньори не са в състояние да изпълнят първоначалните си ангажименти.

                        EIT:

                        ·ще гарантира, че ОЗИ прилагат строги принципи на отвореност и прозрачност, по-специално по отношение на подбора на нови партньори и процедурата по изготвянето на бизнес плановете;

                        ·ще гарантира, че действията за изпълнение на ОЗИ са в пълно съответствие със съответните изисквания, произтичащи от Регламента за „Хоризонт Европа“;

                        ·ще следи за подходящия баланс в бизнес плановете между дейностите на триъгълника на знанието;

                        ·ще следи ОЗИ да свеждат до минимум административните си разходи;

                        ·ще осигури адаптацията на съществуващите осем ОЗИ, така че да бъдат спазени новите критерии за изпълнение на програма „Хоризонт Европа“ за европейските партньорства.

               (5)Модел за финансиране на ОЗИ

               Благодарение на олекотен и опростен модел на финансиране EIT ще засили въздействието и приноса на ОЗИ за постигането на целите на програма „Хоризонт Европа“. За да увеличи добавената стойност на оказваната от него подкрепа, EIT ще адаптира модела си на финансиране. Има четири основни области, в които EIT ще въведе подобрения.

               Първо, EIT ще въведе процент на съфинансиране, за да се увеличат равнищата на частните и публичните инвестиции. Адаптирането на модела на финансиране ще улесни прехода на ОЗИ към състояние на финансова устойчивост. По този начин те ще бъдат стимулирани да намаляват постепенно, по време на срока на действие на рамковите споразумения за партньорство, дела на финансирането от EIT в своя бизнес план, като същевременно увеличават нивото на съвместните инвестиции от източници извън EIT. През всички фази от жизнения цикъл на ОЗИ (стартиране, набиране на сили, зрелост, излизане от схемата за безвъзмездни средства от EIT) ще се прилагат фиксирани намаляващи коефициенти на съфинансиране, както е посочено по-долу.

                        Стартиране

                        Набиране на сили

                        Зрелост

                        Излизане от схемата за безвъзмездни средства от EIT

                        Години

                        1 – 4

                        5 – 7

                        8 – 11

                        12 - 15

                        Процент на съфинанси-ране от EIT

                        До 100%

                        До 80%

                        До 70%

                        50% през година 12, намаляващи с 10% годишно

               Фигура 4: Проценти на съфинансиране от EIT за периода 2021—2027 г.

               Второ, използваният понастоящем процес за предоставяне на безвъзмездни средства ще бъде насочен в по-голяма степен към постигането на конкурентоспособни постижения и резултати и към използването на многогодишни договори за отпускане на безвъзмездни средства. Управителният съвет на EIT ще дава по-големи стимули на ОЗИ, базирани по-специално на техните индивидуални постижения, за да се гарантира най-високо равнище на въздействие. Следователно EIT ще измени разпоредбите си относно конкурентното финансиране, за да подобри своето въздействие като част от „Хоризонт Европа“.

               Трето, EIT ще прилага строги правила за укрепване на механизма за преразглеждане преди изтичането на първоначалния период от 7 години от започването на дейността на ОЗИ. Този междинен преглед трябва да бъде извършван с помощта на външни експерти и следва да бъде съобразен с най-добрите международни практики и с критериите на „Хоризонт Европа“ за наблюдение и оценка на европейските партньорства. Той следва да се извършва преди изтичането на първоначалния седемгодишен период. Въз основа на прегледа управителният съвет ще взема решение дали да продължи предоставянето на финансовия принос за ОЗИ, или да го преустанови (и съответно да не удължи срока на действие на рамковото споразумение за партньорство с тази ОЗИ) и да преразпредели ресурсите за дейности, чрез които се постигат по-добри резултати.

               И накрая, EIT ще продължи да полага усилия за опростяване, за да се облекчи ненужната административна тежест
                  7
                за ОЗИ, с което ще им позволи да изпълнят годишния си бизнес план и многогодишната си стратегия по гъвкав и ефикасен начин. За тази цел ще се предвиди и използването на еднократни суми или единични разходи за съответните дейности на ОЗИ. Освен това, за да се осигури по-добро планиране на ресурсите, по-специално за иновационните дейности, и да се улеснят поемането на по-сериозни ангажименти и дългосрочните инвестиции от партньорите, участващи в дейности на ОЗИ, EIT ще подписва с ОЗИ, когато е целесъобразно, многогодишни споразумения за отпускане на безвъзмездни средства в рамките на съответните рамкови споразумения за партньорство. Тези многогодишни споразумения за отпускане на безвъзмездни средства следва да имат срок на действие, който не надвишава 3 години.

                        EIT:

                        ·ще прилага нов модел на финансиране, предназначен да стимулира ангажираността на партньорите на ОЗИ;

                        ·ще подобрява постоянно модела на финансиране чрез опростяване на практиките за докладване от страна на ОЗИ и, когато се счита за целесъобразно, ще подписва с ОЗИ многогодишни споразумения за отпускане на безвъзмездни средства съгласно условията на съответните рамкови споразумения за партньорство;

                        ·ще адаптира процеса за конкурентно предоставяне на безвъзмездните средства, за да се възнаграждават постиженията и резултатите;

                        ·ще направи по-строг цялостния преглед на работата на всяка ОЗИ преди изтичането на 7-та година от започването на дейността ѝ, за да спомогне за вземането на решение от управителния съвет за продължаване или прекратяване на финансовата подкрепа за съответната ОЗИ, при спазване на предвидените в рамката на „Хоризонт Европа“ условия за европейските партньорства.

               (6)Отношения на EIT с ОЗИ след прекратяване на рамковото споразумение за партньорство

               След задълбочено независимо проучване, проведено в тясно сътрудничество с Комисията, до края на 2023 г. EIT ще определи какви отношения ще поддържа с онези ОЗИ, които ще спрат да получават безвъзмездни средства за подкрепа през програмния период 2021—2027 г. При положителен резултат от окончателния преглед EIT ще може да сключи „Меморандум за сътрудничество“ с всяка ОЗИ, като това има за цел да се поддържа сътрудничеството с ОЗИ след прекратяването на рамковото споразумение за партньорство. Меморандумът следва да включва наред с другото правата и задълженията, свързани с:

               ·използването на марката EIT, участието в наградите на EIT и в други инициативи, организирани от EIT;

               ·използването на обозначението на EIT за програмите за образование и обучение;

               ·участието в публикувани от EIT конкурентни покани за представяне на предложения за съвместни дейности на различни ОЗИ и споделени услуги;

               ·отношенията с Общността на бившите възпитаници на EIT.

                        EIT:

                        ·ще разработи общите принципи за отношенията с ОЗИ след прекратяването на рамковото споразумение за партньорство, при спазване на рамката на „Хоризонт Европа“ за европейските партньорства;

                        ·ако окончателният преглед е положителен и управителният съвет на EIT вземе съответното решение, ще сключва меморандуми за сътрудничество с ОЗИ, за да ги запази като активни членове на Общността на EIT.

               3.5.Полезни взаимодействия и допълване с други програми

               Въз основа на широкия си обхват на действие и своята отличителна роля EIT е в състояние да създаде полезни взаимодействия и да осигури взаимно допълване с други програми или инструменти на ЕС, включително чрез засилване на своята подкрепа за ОЗИ при техните дейности по планиране и изпълнение. Списъкът по-долу предлага конкретни примери за случаите, в които EIT ще допринесе за полезни взаимодействия в средносрочен и дългосрочен план отвъд рамките на „Хоризонт Европа“.

               Програма „Еразъм“

               ·Програмата „Еразъм“ и EIT ще създадат полезни взаимодействия между съответните си общности. Сътрудничеството ще бъде насочено към предоставянето на учащите по „Еразъм“, записани в партниращи си с ОЗИ висши учебни заведения, на достъп до летни училища или други съответни дейности на ОЗИ за обучение (например в областта на предприемачеството и управлението на иновациите) и възможност за установяване на контакти с мрежата на бившите възпитаници на ОЗИ.

               ·Дейностите за сътрудничество могат да включват също така обучение от EIT/ОЗИ на академичен персонал (от всички висши учебни заведения, включително извън ОЗИ) за учебните програми, включващи изучаване на предмети, свързани с предприемачеството и иновациите, както и изпитване, възприемане и прилагане в по-голям мащаб на иновативни практики, разработени в рамките на мрежите по програма „Еразъм“ (като например алиансите на познанията между висшите учебни заведения и предприятията) от ОЗИ и обратно.

               ·При възможност ще бъдат създадени полезни взаимодействия с инициативата за европейските университети, които биха могли да спомогнат за интегриране на образователните дейности на EIT, така че да се постигне системно въздействие.

               Програма „Цифрова Европа“

               ·Центровете за съвместно ползване към ОЗИ ще си сътрудничат с европейските цифрови иновационни центрове с цел подпомагане на цифровата трансформация на промишлеността и организациите от публичния сектор.

               ·Ще бъде проучена възможността за използване от ОЗИ на инфраструктури и капацитет, разработени в рамките на програма „Цифрова Европа“ (напр. източници на данни и библиотеки на алгоритми за изкуствен интелект; специализирани експертни центрове по високопроизводителни изчислителни технологии в държавите членки), за целите на образованието и обучението, както и за изпитвания и демонстрационни цели в проекти за иновации.

               Фондове в областта на политиката на сближаване (по-специално Европейския фонд за регионално развитие и Европейския социален фонд)

               ·Чрез своите центрове за съвместно ползване и структури на РИС, ОЗИ на EIT ще насърчават регионалното и междурегионалното сътрудничество между участниците в триъгълника на знанието (образование, научни изследвания, бизнес) и ръководните органи, прилагайки полезни взаимодействия с междурегионалното сътрудничество и инвестициите по целите вериги за създаване на стойност в свързаните приоритетни области, отнасящи се до интелигентното специализиране, както и с работата на тематичните платформи за интелигентно специализиране. EIT ще проучи и възможностите да допринесе за инициативите за развиване на уменията, осъществявани по линия на фондовете в областта на политиката на сближаване, чрез обмен на най-добри практики.

               ·ОЗИ към EIT ще насърчават сътрудничеството с платформите за интелигентно специализиране, и особено с проектите, които имат опит в работата с ръководните органи на фондовете в областта на политиката на сближаване, с цел улесняване на полезните взаимодействия между ресурсите на EIT, фондовете в областта на политиката на сближаване и другите европейски, национални и/или регионални програми.

               InvestEU

               ·ОЗИ към EIT ще търсят съдействието на консултантския център на InvestEU за предоставянето на техническа подкрепа и помощ за поддържани от ОЗИ предприятия при изготвянето, разработването и изпълнението на проекти.

               ·ОЗИ към EIT ще допринасят за захранването на портала InvestEU с цел да доближат инвеститорите до поддържаните от ОЗИ предприятия, в тясно сътрудничество със службите на Комисията.

               „Творческа Европа“

               ·Новата програма „Творческа Европа“ ще бъде от особено значение за дейностите на евентуална бъдеща ОЗИ с насоченост към секторите на културата и творчеството. Ще бъдат развити силни полезни взаимодействия и взаимно допълване с програмата в области, като например творческите умения, работните места и бизнес моделите.

               Програма „Единен пазар“ (COSME)

               ·ОЗИ ще се стремят към сътрудничество с мрежата Enterprise Europe и нейните секторни групи, за да улеснят сътрудничеството по модела „дружество–дружество“, трансфера на технологии и партньорствата за иновации за предприемачите, желаещи да развиват дейността си в целия ЕС и извън него. Организациите в мрежата Enterprise Europe ще популяризират дейностите на ОЗИ към EIT сред МСП, които са техни клиенти. EIT ще проучи възможностите за сътрудничество с програмите за мобилност за нови предприемачи с цел подобряване на техните предприемачески умения.

               4.Ресурси

               4.1.Бюджетни нужди

               Бюджетните нужди на EIT за периода 2021—2027 г. възлизат на [3000] млн. евро и са свързани с три основни компонента: 1) разходите за съществуващите осем ОЗИ (като е взето под внимание, че за три от тях сроковете на рамковите споразумения за партньорство ще изтекат до 2024 г.) и стартирането на две нови ОЗИ (през 2022 и 2025 г.); 2) започването на ново действие на EIT за подкрепа и координация; и 3) административни разходи.

               Около [2500] млн. евро (83,3 % от общия бюджет на EIT) са предвидени за финансиране на съществуващите и новите ОЗИ, като тази сума включва [200] млн. евро за Регионалната иновационна схема. Чрез въвеждането на процент на съфинансиране се очаква ОЗИ да мобилизират допълнителни [1500] млн. евро от други публични и частни източници. Бюджетът за стартирането на две нови ОЗИ (съответно през 2022 г. и 2025 г.) ще бъде около [300] млн. евро. Ако към бюджета на EIT стане наличен и допълнителен бюджет, EIT би могъл да постави началото и на допълнителни ОЗИ.

               EIT ще стартира ново действие за оказване на подкрепа с цел да спомогне за развиването на предприемаческия и иновационния капацитет на висшите учебни заведения. За това действие ще са необходими услуги за хоризонтално управление на проекти и наблюдение. За изпълнението на тези дейности са необходими около [400] млн. евро от бюджета на EIT (максимум 14 %), като [120] млн. евро ще бъдат предназначени за началната фаза (първите 3 години), а останалата част — за фазата на разрастване (последните 4 години).

               EIT ще продължи да бъде стройна и динамична организация. Разходите за административни разходи, покриващи необходимите разходи за персонал, административните, инфраструктурните и оперативните разходи, ще се увеличат, но средно няма да надхвърлят 3 % от бюджета на EIT. Част от административните разходи се покриват от Унгария чрез предоставяне на безплатно офис пространство до края на 2029 г. Въз основа на това административните разходи ще възлизат приблизително на 73 млн. евро за периода 2021—2027 г. Разбивката на бюджета е представена по-долу:

               4.2.Въздействие (наблюдение и оценка)

               Измерването на оказваното от EIT въздействие ще се подобрява непрекъснато през следващия програмен период като се вземат под внимание извлечените поуки и натрупания до момента опит. EIT ще прилага рамка за оценяване, докладване и наблюдение, с която се гарантира съгласуваност с цялостния подход, възприет по отношение на „Хоризонт Европа“, като същевременно ще следи за осигуряването на гъвкавост. По-специално ще бъдат подобрени веригите за обратна информация между Комисията, EIT и ОЗИ, така че целите да се преследват по последователен, съгласуван и ефективен начин.

               Оценка

               Периодичните оценки на дейностите на ЕИТ, включително тези, управлявани посредством ОЗИ, ще се извършват от Комисията при спазване на разпоредбите на Регламента за EIT и Регламента относно „Хоризонт Европа“. В тях ще се оценяват ефективността, ефикасността, значимостта, съгласуваността и европейската добавена стойност на дейностите на EIT, включително тези на ОЗИ. Оценяването ще се базира на независими външни оценки и ще бъде вземано под внимание при изготвянето на общите средносрочни и последващи оценки на „Хоризонт Европа“. Освен това всяка ОЗИ ще бъде подложена на задълбочен преглед от EIT преди края на 7-та и 14-та година от прилагането на рамковите споразумения за партньорство.

               Докладване и наблюдение

               Докладването и наблюдението на оперативната дейност на ОЗИ и постиганите от тях резултати ще бъдат основна задача за EIT и ще се извършват в сътрудничество с общите корпоративни служби, работещи по програма „Хоризонт Европа“. Системата за докладване и наблюдение, приложима за ОЗИ, ще бъде интегрирана в общата система за наблюдение на „Хоризонт Европа“, по-специално чрез въвеждането на общи модели за данните, включително събирането на данни. Комисията ще вземе участие в съвместното проектиране на всички релевантни показатели и инструменти за въздействие и наблюдение, разработвани или прилагани от EIT, за да се гарантира съвместимост и съгласуваност с цялостната система за наблюдение на „Хоризонт Европа“, включително ключовите пътища на въздействие, рамката на критериите за европейските партньорства и процеса на стратегическото планиране. Освен това EIT ще взема под внимание прилагането на методиката на радарите за иновации в „Хоризонт Европа“ и ще проучи как ОЗИ биха могли да използват радарите за иновации за подобряване на дейностите си по наблюдение.

               Като цяло EIT ще носи отговорността да извършва редовно наблюдение на оперативната дейност на ОЗИ и да адаптира непрекъснато системите си за наблюдение в съответствие с рамката на „Хоризонт Европа“ за наблюдение и докладване, приложима за европейските партньорства, като за целта си сътрудничи с общите корпоративни служби на „Хоризонт Европа“. Резултатите от това наблюдение ще бъдат включени в процесите на планиране на дейността на ОЗИ, както и в процеса на вземане на решения от EIT относно разпределението на бюджета и подготовката на рамковите споразумения за партньорство с ОЗИ като бенефициери.

               Очаква се дейностите по линия на EIT, включително тези, управлявани чрез ОЗИ, да имат

               (1)икономическо/иновационно въздействие — посредством оказване на влияние върху създаването и растежа на дружествата и върху създаването на нови иновативни решения за справяне с глобалните предизвикателства, както и посредством създаване на преки и непреки работни места и мобилизиране на други публични и частни инвестиции;

               (2)научно и образователно въздействие — посредством укрепване на човешкия капитал в областта на научните изследвания и иновациите, насърчаване на иновативните и предприемачески умения както на индивидуално, така и на организационно равнище, и насърчаване на откритото разпространение на знания и иновации в обществото;

               (3)обществено въздействие — посредством работа по приоритетите на политиката на ЕС в областта на изменението на климата, енергетиката, суровините, здравеопазването или храните чрез възприемане на иновативни решения, ангажираност спрямо гражданите и крайните потребители и чрез по-голямо възприемане от обществото на новаторски решения в тези области.

               В таблицата по-долу е представен неизчерпателен списък на показателите за управлението и техните целеви нива, които ще бъдат наблюдавани от EIT през периода 2021—2027 г. Тези показатели дават основните насоки от гледна точка на приноса и резултатите във връзка с наблюдението върху изпълнението на ключовите цели на EIT за периода 2021—2027 г., като например насърчаване на иновациите и предприемачеството чрез по-добро образование, увеличаване на регионалното въздействие и отвореност за потенциални партньори и заинтересовани страни и въвеждане на пазара на нови иновативни решения за глобалните предизвикателства.

               EIT ще разработи съвместно с Комисията допълнителни показатели, включително показатели за въздействието върху обществото в областите на дейност на ОЗИ, като те ще бъдат съобразени с разработването на рамката от показатели на програма „Хоризонт Европа“ и ще отразяват цялостния подход, приложим за европейските партньорства, за принос към научното, икономическото и общественото въздействие. Като цяло привеждането на показателите за въздействието в съответствие с „Хоризонт Европа“ ще има за цел да се следи постигания с течение на времето напредък по набелязаните цели. Това ще позволи да се състави база от сравнителни данни за резултатите и въздействието, постигнати от ОЗИ, спрямо останалата част от програмата. Освен това EIT ще гарантира, че системата за наблюдение ще отчита напредъка по специфични за конкретния модел на ОЗИ дейности, като например интегрирането на триъгълника на знанието и предприемаческите умения. Тези допълнителни показатели са насочени към извършването на наблюдение на напредъка и оказваното въздействие с течение на времето. Така например показателите за дейностите на EIT, свързани с образованието (включително тези, спомагащи за повишаване на капацитета на висшите учебни заведения), ще проследяват придобиването на умения в областта на човешкия капитал (в краткосрочен план), професионалното развитие (в средносрочен план) и условията на труд (в дългосрочен план), ангажираността на ВУЗ и повишаването на капацитета (в краткосрочен план) или ролята и постиженията на ВУЗ в местните екосистеми за иновации (в средносрочен и дългосрочен план).

                        Показатели за управление на EIT

                        Целева стойност за 2023 г.

                        (базов вариант 2020 г.)

                        Целева стойност за 2027 г.

                        (базов вариант 2020 г.)

                        Брой структури/организации, участващи в дейности на EIT и ОЗИ

                        Увеличение с 20 %

                        Увеличение с 50 %

                        Брой иновации (продукти и услуги), пуснати на пазара

                        1500

                        4000

                        Висши учебни заведения, участващи в дейности на EIT и ОЗИ

                        300, като 100 от тях участват в новото действие в областта на образованието

                        750, като 450 от тях участват в новото действие в областта на образованието

                        Брой учащи, участващи в дейности на EIT и ОЗИ в областта на образованието

                        10 000

                        30 000

                        Брой подпомогнати стартиращи предприятия

                        300

                        700

                        Съфинансиране на ОЗИ

                        700 млн. евро

                        1500 млн. евро

                        Брой структури/организации, участващи в дейности на EIT и ОЗИ, от региони извън тези на ЦСП на ОЗИ

                        Увеличение с 50 %

                        Увеличение със 100 %

               EIT ще гарантира, че данните, които събира чрез своята система за вътрешно наблюдение, включително резултатите от ОЗИ, са напълно интегрирани в общата система за управление на данни на програма „Хоризонт Европа“. EIT ще следи за това подробна информация, изготвена в резултат на процеса му по наблюдение и оценка, да бъде предоставяна своевременно и да бъде достъпна в обща електронна база данни, посветена на изпълнението на програма „Хоризонт Европа“. Освен това EIT ще осигурява специално отчитане на количественото и качественото въздействие, включително по отношение на финансовите вноски, за които са поети задължения и които са реално предоставени.

                        EIT:

                        ·ще усъвършенства настоящите си системи за наблюдение и ще въведе рамка за докладване и наблюдение, включваща показатели за въздействието, в съответствие с ключовите пътища на въздействие на [програма „Хоризонт Европа“];

                        ·ще осъществява редовно наблюдение върху оперативната ефективност на ОЗИ и тяхната производителност, резултати и напредък в оказването на въздействие в съответствие с [рамката на „Хоризонт Европа“];

                        ·ще осигури разработването на специфичните показатели за въздействието върху обществото в областите на дейност на ОЗИ и редовното му наблюдение в съответствие с рамката на „Хоризонт Европа“ за оказване на въздействие върху обществото;

                        ·ще следи за отчитането на количественото и качественото въздействие, включително по отношение на финансовите вноски;

                        ·ще осигурява достъп до резултатите и данните от проектите, предоставени от ОЗИ, както и интегрирането им в общата система за управление на данните и за докладване на програма „Хоризонт Европа“.

               5.Приложение 1A

               Приоритетни области за поставяне на началото на нови общности за знания и иновации.

               1. Културни и творчески индустрии

               6.Приложение 1Б

               Информационен лист относно Общността за знания и иновации „Културни и творчески индустрии“

               (7)В какво се състои предизвикателството

               Културните и творческите индустрии (КТИ) могат да намерят хоризонтално решение за цяла поредица нововъзникващи предизвикателства с постоянен характер, решение за които може да се намери чрез научноизследователски и иновационни дейности. Тези предизвикателства могат да бъдат групирани в четири категории: 1) креативност, културно многообразие и ценности на европейците; 2) европейска идентичност и сближаване; 3) заетост, икономическа устойчивост и интелигентен растеж в Европа; и 4) Европа като глобален фактор.

               Креативността и културното многообразие на европейците зависят от наличието на устойчиви и солидни сектори на културата и творчеството. Тези сектори обаче, и по-специално аудио-визуалният или музикалният сектор, са изправени пред редица предизвикателства, произтичащи от засилената конкуренция на глобални играчи и преминаването към цифровите технологии.

               ·Продуцентите, дистрибуторите, разпространителите, кината и всички видове културни организации трябва да въвеждат иновации, за да привличат нови поколения зрители.

               ·Недостигът на предприемачески и междусекторни умения в областта на КТИ
                  8
                засяга както нововъзникващите, така и много зрелите подсектори, които са подложени на дълбока цифрова трансформация. Тези умения са необходими за иновациите и са от решаващо значение в контекста на промените на пазара на труда, пред които е изправен секторът.

               Обществените предизвикателства, свързани с европейската идентичност и сближаване, могат като цяло да се опишат като липса на „мостове“, свързващи различните части на обществото, в т.ч. и различни територии. Те включват проблеми, свързани със социалното изключване, необходимостта да се изградят по-тесни връзки между културите и развиването на чувство за обща принадлежност на основата на нашето културно многообразие и общо наследство, които могат да се преодолеят чрез по-голямо участие в общността, чрез иновации в областта на дизайна, архитектурата и използването на обществените пространства, както и чрез социални иновации, в чиято основа е културата. По-конкретно:

               ·Наблюдава се ограничено сътрудничество между научните изследователи и между научните изследователи и промишления отрасъл, както и недостатъчна координация на усилията в областта на научноизследователската и развойната дейност, споделянето на методи, резултати и най-добри практики. Освен това, по-голямата част от изследванията в областта на КТИ не са преведени, което води до повторение, тъй като научните работници често не са запознати с наличието на сходни проекти.

               ·Нивото на интеграция на творческите клъстери и иновационните центрове е недостатъчно.

               ·Значителна част от регионалните приоритети в Европа, свързани с интелигентното специализиране, съдържат препратки към културата под различни ъгли (напр. културното наследство, творческите индустрии и др.). Като се има предвид важната роля на културата и творчеството за икономическото и социалното развитие на градовете и регионите, както и способността им да спомогнат в още по-голяма степен за премахване на несъответствията в Европа, общността за знания и иновации, посветена на КТИ, разполага с голям потенциал.

               Предизвикателствата, свързани със заетостта, икономическата устойчивост и интелигентния растеж в Европа, включват икономически проблеми, като безработицата (особено младежката безработица) и глобалната конкуренция.

               ·Има висока пазарна концентрация — около 50 % от общия оборот и добавената стойност се произвеждат в Германия, Обединеното кралство и Франция.

               ·Европейските промишлени отрасли са изправени пред предизвикателствата, произтичащи от цифровизацията и глобализацията и тяхното мощно въздействие върху начина, по който артистите продуцират и разпространяват творбите си и осъществяват връзката с публиката си. Сривът на пазарите на DVD, новите очаквания на потребителите и трайната мощ на американските студии, в съчетание с възхода на глобални цифрови гиганти, като Amazon, ITunes, Google и Netflix, оказаха въздействие върху традиционната верига на стойността.

               И накрая, ролята на Европа като глобален фактор включва необходимостта от подобряване на разпространението на културното съдържание, създадено в Европа. Европа трябва да продължи да бъде конкурентоспособна в глобалната цифрова надпревара за създаване на нови технологии (напр. изкуствен интелект, интернет на нещата, блокови вериги), като по отношение на тях КТИ са важни генератори на съдържание, продукти и услуги в световен мащаб. Освен това в световен мащаб КТИ (напр. дизайн, архитектура и др.) допринасят активно за устойчивото развитие и стимулират екологичните иновации, като същевременно културното съдържание (литература, филми и изкуства) може да повиши осведомеността за екологичните проблеми и да предостави информация за изграждане на общественото мнение.

               (8)Относимост и въздействие

               Със своя цялостен и интегриран подход една ОЗИ на EIT в областта на КТИ ще спомогне за преодоляване на всички предизвикателства, определени по-горе. Обхващайки почти всички сектори на живота, обществото и икономиката ни, тази ОЗИ ще бъде особено релевантна от гледна точка на оказваното икономическо и обществено въздействие и ще отключи стратегически възможности за икономически, технологични и социални иновации.

               Иновациите, основаващи се на културата и движени от творческия стремеж, стимулират европейската конкурентоспособност, било пряко – чрез създаването на нови предприятия и работни места, било косвено – като водят до междусекторни ползи за икономиката като цяло, подобряват качеството на живота и повишават привлекателността на Европа. Секторът на КТИ се разглежда все повече като нов източник на интелигентен, устойчив и приобщаващ растеж и работни места, като в него вече са заети над 12 милиона души в ЕС, което се равнява на 7,5 % от всички заети лица в Европа.

               Приносът на културата и творчеството за иновациите не се ограничава само до прякото въздействие на КТИ, тъй като иновациите в глобален план се стимулират във все по-голяма степен от нетехнологични фактори, като креативността, дизайна и новите организационни процеси или бизнес модели. По-специално, КТИ, които имат ясни вериги за създаване на стойност (т.е. музика, дизайн, мода, аудио-визуално съдържание, видеоигри, архитектура и т.н.), разполагат с голям капацитет за иновации от икономическа гледна точка и са в състояние да стимулират иновациите в други сектори на икономиката.

               Културата и участието в културни дейности имат пряко отражение върху благосъстоянието на гражданите. КТИ засилват идентичността, демокрацията и участието в общността като обществени ценности. Културата разполага с голям потенциал за засилване на европейското чувство за принадлежност, в рамките на което многообразието е положителна черта. Това е от основно значение за създаването на възможности за изграждане на устойчивост, за социален достъп, сплотяване на обществото, борба с радикализацията и равенство между половете, както и за намиране на решения за преодоляване на политическата несигурност в Европа и необходимостта от единство.

               Една ОЗИ към EIT, посветена на КТИ, ще благоприятства възможностите за изграждане на мрежи от контакти, за сътрудничество, съвместно творчество и трансфер на ноу-хау между участниците в образованието, научните изследвания и стопанската дейност, както в рамките на секторите на културата и творчеството, така и с други сектори на обществото и икономиката. Тя ще подейства като катализатор отдолу-нагоре и отгоре-надолу за инициативите на регионално, национално и европейско равнище. Такава ОЗИ ще развие необходимите рамкови условия за създаването и разрастването на нови предприятия в иновативни екосистеми. Тя ще осигури на изследователите и учащите в множество дисциплини (включително изкуство, хуманитарни науки, стопанска дейност, социални науки и приложни точни науки), както и на предприемачите от КТИ и от други сектори, познанията и уменията, които са им необходими, за да намират иновативни решения и да ги превръщат в нови бизнес възможности. Тази ОЗИ ще даде възможност за по-нататъшно взаимно обогатяване с други сектори на икономиката и промишлеността, тъй като ще действа като ускорител за иновациите.

               (9)Полезни взаимодействия и взаимно допълване със съществуващи инициативи

               Една ОЗИ в областта на КТИ би допълвала редица други инициативи на Съюза, както и инициативи на равнището на държавите членки. Основните очаквани полезни взаимодействия на равнище ЕС са представени по-долу.

               Очаква се ОЗИ в областта на КТИ да установи солидни полезни взаимодействия със съответните инициативи на политиката по линия на програма „Хоризонт Европа“, и по-специално по линия на стълб II с клъстера [„Приобщаващо и сигурно общество“] и неговите области на интервенция по отношение на културното наследство и демокрацията. Една бъдеща ОЗИ би могла да осигури и ценни хоризонтални данни за различните дейности, които ще бъдат осъществени в клъстер [„Цифрова сфера и промишленост“], особено относно производствените технологии, в които необходимостта от разработване на нови продукти зависи в много голяма степен от КТИ. Освен това тя би могла да допълва ефикасно други части от програма „Хоризонт Европа“, интервенцията от страна на EIT — Цифрови технологии и действията, предвидени по линия на други програми на ЕС, като например InvestEU, „Цифрова Европа“ или фондовете в областта на политиката на сближаване.

               Новата програма „Творческа Европа“ ще бъде от голямо значение за дейностите на ОЗИ в областта на КТИ. Програмата подбира направления и специални покани, в които са отразени някои от вече споменатите предизвикателства, пред които е изправен секторът (напр. уменията и заетостта на творците, бизнес моделите и т.н.), и следва да се установят солидни полезни взаимодействия и взаимно допълване. Също в рамките на програма „Творческа Европа“ и в контекста на ограничения достъп до финансиране за секторите на културата и творчеството могат да се очакват полезни взаимодействия с Гаранционния механизъм за секторите на културата и творчеството — финансов механизъм за подпомагане на развиването на културни и творчески проекти чрез предоставяне на гаранции на финансовите посредници.

               Платформата на стратегията за интелигентна специализация (S3), посветена на модернизирането на промишлеността, е набелязала редица фокусирани върху КТИ стратегии в областта на научните изследвания и иновациите за проучване на нови връзки между местните активи, потенциалните пазари и обществените предизвикателства чрез участието на широк кръг действащи лица от сферата на предприемачеството. По-специално, насърчаването на нови партньорства между научноизследователските организации, предприятията и публичните органи е от основно значение за стратегиите на S3 и изисква да бъдат създадени нови платформи за сътрудничество.

               Заключение

               ОЗИ към EIT в областта на КТИ е най-подходящото решение за справяне с основните икономически и обществени предизвикателства, очертани по-горе. Креативността е ключов двигател за иновациите и ОЗИ в областта на КТИ има капацитета да разгърне потенциала на основаната на култура креативност и да спомогне за увеличаване на конкурентоспособността и интелигентния растеж в Европа.

                        ОЗИ на EIT в областта на КТИ:

                        ·ще намали фрагментирането на иновационната среда в секторите на културата и творчеството чрез насърчаване на създаването на екосистеми за иновации, които ще свързват участниците и мрежите от различни сектори и дисциплини на местно, регионално, национално и европейско равнище;

                        ·ще обучи следващото поколение новатори в секторите на КТИ, като им предостави предприемаческите и техническите умения, необходими за постигането на успех в бързо променящата се среда;

                        ·ще допринася за развиването на подходящи рамкови условия за превръщането на идеите в нови технологични разработки и социални иновации, които ще подобрят качеството на живота и ще са от полза за гражданите на ЕС;

                        ·ще насърчава създаването и развитието на нови предприятия в секторите на културата и творчеството като мобилизира инвестиции и поемане на дългосрочни ангажименти от страна на стопанския сектор;

                        ·ще установява полезни взаимодействия със съществуващите ОЗИ, както и с други европейски партньорства, програми и инициативи, с цел стимулиране на иновациите в други сектори на икономиката извън рамките на културните и творческите индустрии.

                        ·ще укрепва позицията на ЕС като глобален фактор в областта на КТИ, опирайки се на креативността и културното многообразие на европейците.

                     (1)

                        Регламент (ЕО) № 294/2008 на Европейския парламент и на Съвета от 11 март 2008 г. за създаване на Европейски институт за иновации и технологии (ОВ L 97, 9.4.2008 г., стр. 1). Изменен с Регламент (ЕС) № 1292/2013 на Европейския парламент и на Съвета от 11 декември 2013 г. (ОВ L 347, 11.12.2013 г., стр. 174).

                     (2)

                        „Център за съвместно ползване“ е географска зона, където основните партньори по триъгълника на знанието от съответната ОЗИ са установени и могат лесно да си взаимодействат, като той представлява централната точка за дейността на ОЗИ в тази зона.

                     (3)

                        „Обозначението EIT“ е знак за качество, присъждан от EIT на образователни програми на ОЗИ, които отговарят на определени критерии за качество, свързани наред с другото с образованието в областта на предприемачеството и иновативните учебни програми за „учене чрез практика“.

                     (4)

                        HEInnovate е политическа рамка, разработена от Европейската комисия и ОИСР. HEInnovate предлага на висшите учебни заведения методология, позволяваща им да определят областите, в които капацитетът за иновации може да бъде доразвит, и да формулират подходящи стратегии и действия, за да постигнат желаното въздействие. HEInnovate почива на солидни методологични данни с осем области за изграждане на капацитет: ръководство и управление; цифрова трансформация; организационен капацитет; преподаване и обучение по предприемачество; подготовка и подпомагане на предприемачи; обмен на знания; интернационализация и измерване на въздействието. ОИСР е публикувала редица доклади по държави, опиращи се на HEInnovate, вж. поредицата проучвания на ОИСР, посветени на уменията, на адрес: https://www.oecd-ilibrary.org/education/

                     (5)

                        Рамката за оценяване на въздействието върху иновациите на регионално равнище (Regional Innovation Impact Assessment framework — RIIA) беше разработена от Европейската комисия като първа стъпка за даване на насоки във връзка с оценяването на въздействието на университетите върху иновациите чрез разработването на практически казуси, почиващи на метрически данни. Оценката на въздействието върху иновациите, напр. чрез RIIA, би могла евентуално да бъде обвързана с инструменти за финансиране на регионално, национално или европейско равнище, които се базират на постигнатите резултати в областта на иновациите.

                     (6)

                        Общността на бившите възпитаници на EIT обединява предприемачи и лица, носители на промяната, които са участвали в образователна програма или програма в сферата на предприемачеството, осигурена от ОЗИ. Общността представлява мрежа от над 5000 членове.

                     (7)

                        По-специално годишното докладване относно допълнителните дейности на ОЗИ ще бъде преустановено, както се препоръчва от Сметната палата в нейния Специален доклад от 2016 г. (Препоръка 1, стр. 51).

                     (8)

                        Културните и творческите специалности в европейските университети са фокусирани главно върху „творческата част“ и завършващите висшисти не винаги са готови да навлязат на съвременния пазар на труда, тъй като им липсват междусекторни умения (в областта на предприемачеството, цифровите технологии, финансовото управление). Що се отнася до ВУЗ-овете, по отношение на образованието в сферата на комуникациите и медиите ЕС изостава от САЩ (докато университетите в ЕС имат по-добри резултати в по-традиционни дисциплини, като „Изкуство и дизайн“ или „Сценични изкуства“).